UmNyango WezePilo
I-ayodini limerali elifunwa mzimba womuntu ukukhulisa ubuchopho, ipilo nokukhula kwabantwana. Nayikuthi umuntu akatholi i-ayodini eyaneleko, umuntu lowo angathola ubujamo obuhlukeneko bamalwelwe womzimba nengqondo obaziwa ngokuhlangahlangana okubangwa kutlhayela kwe-ayodini emzimbeni (i-IDD).
INGABE I-IDD IBATHINTA BUNJANI ABANTU
Abantwana abakhuli kuhle. Bavamise ukuba bafitjhani kunabantwana abaneminyaka elingana neyabo, abathola i-ayodini eyaneleko.
Abantwana abakghoni ukufunda kuhle begodu abasebenzi kuhle eenkolweni.
Abantu badinwa lula.
Amasana abelethwa amancani khulu
Amasana alimala umkhumbulo
Ibanga ukurhulula umbungu kwemvelo kibomma abasidisi, ukubeletha amasana angaphiliko, nokubuya endleleni
Nayikuthi umuntu:
Usebenzisa itswayi elirhrofo elingana ayodini kuhle;
Usebenzisa itswayi elingakatlolwa bona line-ayodini;
Usebenzisa itswayi elingana ayodini elibuya emapanini wetswayi kanye/ nanyana itswayi eliseleko
Nakadla ukudla okungana ayodini eyaneleko.
Ukudla okukhuliswa ehlabathini kanye namkha emanzini ane-ayodini encani, ngokujayelekileko kune-ayodini encani. Eendaweni ezinengi zephasi, okufaka hlangana iSewula Afrika, i-ayodini ehlabathini ikhamba nokurhurhuleka kwehlabathi neenkhukhula.
Indlela engcono yokubalekela i-IDD ku:
sebenzisa itswayi eline-ayodini. Litholakala eentolo ezinengi ezithengisa igrozara. Amagama athi iodated salt kufanele abonakale epakaneni.
Yidla ukudla kwelwandle okufana nefesi yemanzini anetswayi, nakukghonekako.
Kunomthetho eSewula Afrika obeka bona loke itswayi elisetjenziswa ekhaya elithengiselwa umphakathi kufanele libe ne-ayodini.
KUFANELE USEBENZISE ITSWAYI ELINE-AYODINI ELINGANGANI
Ukunghwatha kancani ngemino itswayi elisetjenziswa ekhaya eline-ayodini ngamalanga kwanele ukukhandela i-IDD.
Akunasidingo sokobana umuntu adle khulu itswayi eline-ayodini. Ukudla khulu itswayi eline-ayodini angeze kwenza umuntu bonyana ahlakaniphe namkha abe mude. Eqinisweni, itswayi elinengi lingandisa umfutho weengazi, okungaba yingozi.
INGABE ITSWAYI ELINE-AYODINI LINAMBITHEKA NGOKUHLUKILEKO
Itswayi eline-ayodini liqaleka begodu linambitheka ngokufanako nalelo elingana ayodini.
INGABE ITSWAYI ELINE-AYODINI LIPHEPHILE
IYE, itswayi eline-ayodini liphephile. Umkhiqizi wetswayi ungezelela i-ayodini encani etswayini, okungelingeneko ekuhlangabezeni iindingo zomzimba. Itswayi eline-ayodini godu alisiyingozi ebantwini asele bathola i-ayodini eyaneleko emithonjeni yokudla yemvelo.
LINGASETJENZISWA BELIBEKWE BUNJANI ITSWAYI ELINE-AYODINI
Beka itswayi eline-ayodini ngesimumathini esomileko esinesivalo esibambako namkha lifake ngeplastikini ngombana i-ayodini irhwamuka lula.
Faka itswayi eline-ayodini ekudleni ngokudzubhula lokha ukudla nasele kuya ekuvuthweni ngombana enye ingcenye ye-ayodini iyaphela nayizwa umtjhiso ngesikhathi uphekile.
KWENZIWANI NAYIKUTHI UMUNTU AYIMPHATHI KUHLE I-AYODINI
Idlanzana labantu aliphathwa kuhle yi-ayodini. Nakunjalo, bangabawa ikhemisi eseduze bona iba odele itswayi elingana ayodini.
Kuqakathekile ukukhandela i-IDD ngebanga lemiphumela eminengi engasimihle enawo kwezengqondo nemzimbeni.
Woke umuntu utlhoga imihlobo eminengi yokudla kanye netswayi elincani eline-ayodini khona azakuphila kuhle nokukhula okuhle ngokwengqondo nomzimba.
