Iinkhampani ezisebenzako ezilawulwa mbuso ama-State Owned Enterprises (SOE) ziqakathekile etuthukweni yananyana ngiyiphi inarha ethuthukako. Ukujula kunye nokungenelela komnotho wephasi, amandla weemakethe kunye namatjhuguluko enzeka emasisweni wephasi, koke lokho kumraro kiyo yoke imibuso ekhambiselela ihloso yayo yokuhlumisa iminotho yayo. Sithethe isiqundo sokusebenzisa ubunikazi bombuso emahlangothini aqakathekileko womnotho ukuqinisekisa umnqopho wetuthuko ebambelelako.
I-SOE kufuze ikgone ukuzijamela ngezeemali godu inzinze kobanyana izokuhlanganisa imithombo eemakethe zeemali zenarha nezangaphetjheya kwamalwandle. Nanyana umbuso ungathoma ngokusekela i-SOE ngeemali emzombeni wokuthoma wokusebenza , namkha kezinye nje iindlela ezizwakalako , kodwana ukusuka lapho kufuze zikgone ukuzijamela ngeemali zazo neemakethe zeemali. Lokho kufuna ihlelo eliqinileko lokusebenza ngeemali kunye nekgono lokwakha ubudlelwana bekoro yangeqadi obuzakungenisa imali.
Okhunye okuqakathekileko ku-SOE, likgono lokusebenza . Ikgono elinjalo lifuna amandla wokuphatha, ilawulo lekambiso yomsebenzi kunye necwephetjhe koke njalo okukhambisana nokusebenza ngendlela elungileko. Koke lokhu nakuhlanganisiweko, i-SOE ingaba nomthlala obonakalako emnothweni ngamasiso, ilawulo lekambiso yokusebenza , irhubhululo kunye namahlelo wezokuthuthukisa.
Njengombana umbuso ufisa ukukhuphula ubunikazi bedayimani eSewula Afrika, i-Alexcor yona ndlela engcono yokwenza lokho. Nanyana ku njalo, ineminye godu imisebenzi emibili ekufuze iyenze, begodu yomibili iqakathekile ngeenzathu ezijulileko zokuthuthukisa. Wokuthoma ngewokuthengisela iinzuzo ozakubandakanya nomphakathi we-Richterveld etuthukweni yawo lomphakathi. Wesibili ngomalungana nokunikela ngamahlelo wokwabiwa kweendawo zedayimani eNamaqualand. Nanyana kunjalo, ukungaphumi kwethla malungana neembawo zokunikelwa ihlabathi kwenze bona i-Alexkor ibesebujameni obungakanzinzi beemali nebokusebenza. Isikhathi asisekho kwanjesi, sele kunje kuzakutjho bona akukho ukwenza ngokhunye ngaphandle kokunikela ngenye ipahla ngokuyithengisa nokujamisa eminye imisebenzi.
I-Infraco yasungulelwa ukuqinisekisa bona sithuthukisa isisekelo esifaneleko sezokuthindana. Akusakgonakali ukuphalisana ngelwazi emnothweni wephasi ngaphandle kweendleko eziphasi, ezithembekileko nezitholakala lula. Kunamabhizinisi angakgona ukuzijamela emnothweni wekhethu, kodwana akakgoni ngombana sineendleko eziphezulu angakgoniko ukuzijamela. Ukuhluma komnotho weSewula Afrika kusaliywa kungajami ndawonye kunye neendleko eziphezulu.
Ngokutjhejisisa ingomuso, i-Denel izokudosa phambili ukusungulwa kwemithombo yokukhiqiza ezokuba yindlela yokudluliselwa kwecwephetjhe ethuthukileko yokukhiqiza , kunye nekgonakalako ukuzwisiswa nokusetjenziswa ekorweni yezokukhiqiza.
Okutjhejwe khulu kilesisikhathi, kuqedelela iimfanelo zesekelo leemali kunye nokuhlela ngobutjha kwehlelo eliqakathekileko le-SAA, lokho okuzokwenza i-SAA bona ikgone ukusebenza ngokweemali enazo. Nanyana kunjalo kuzokufuneka ukuvuselelwa kwehlelo lokusebenza kwayo. Lokhu kuyokufaka hlangana ukuthladhlulwa kwerherho lokusebenza kweenkhundla, kungezelelwe la kufanele khona, kuliswe eminye imisebenzi enganathla . Selibekiwe nehlelo lokukhulumisana namaYuniyoni wabasebenzi.
Ngokusebenzisana neBhodi le, sisehlelweni lokutlama irherho lobudlelwano ekusebenzeni ngendawo esakhiwako esikhumulweni seenkepe se-Ngqura, kanti imininingwana ezeleko malungana nalokho sizayikhupha esikhathini esizako.
Ukukhuphuka msinya ekufunweni kwepahla yenarha le ephasini zombelele, sekwenze bona kube nemiraro ekuthunyelweni kwayo ngaphandle. Alo-ke ngehlelo elazisako lezokuthuthukisa i-CSDP, sibinge ukusiza ituthuko yekoro yezokukhiqiza lapha eSewula Afrika.
