INCWAJANA EHLATHULULA NGERHELO LOKUZIPHATHA LABASEBENZI BOMBUSO
IKOMBA YEMIRARO YEMITHETHO YOKUZIPHATHA EMSEBENZINI
Ikhutjhwe: YiKomitjhini yezabaSebenzi bomBuso
IKomitjhini yezabaSebenzi bomBuso ka-2002
Umtlolo wokuthoma, umgadangiso wokuthoma
Imibuzo ephathelene nomtlolo lo ayithunyelwe ku:
Ifowuni: (27-12) 328-7690
Ifeksi: (27-12) 325-8382
IINRHULUPHELO NEKAMBISOLAWULO
ITJHUMI LEENRHULUPHELO EZIPHAMBILI EKORWENI YOMBUSO ESEWULA AFRIKA
UmThethosisekelo weSewula Afrika (iSahluko 10) ufuna ukuthi iKoro yabaSebenzi bomBuso:
ilawulwe ziinrhuluphelo nekambisolawulo yedemokhrasi yomThethosisekelo;
ikhuthaze beyenze ukuthi lihlale liphezulu izinga lomthetho wokuziphatha lomsebenzi welwazi elifundelweko;
ikhuthaze ukusetjenziswa kwemithombo yamandla ngendlela ehle, nephumelelako, neyongako;
itjhigamele etuthukweni;
yenze imisebenzi yomphakathi ngaphandle kokuthatha ihlangothi, kuhle, ngendlela elungileko begodu ngaphandle kokutjhigamela ncanye;
isikimele iintlhogeko zabantu ibe ikhuthaze umphakathi ukuba nesandla nelizwi eendabeni zemithethokambiso;
ikwazi ukuziphendulela ezenzweni zayo;
yenzele izinto emkhanyweni ngokwazisa umphakathi ilwazi elinembako kusese nesikhathi, begodu iwuvulele nethuba lokuthola ilwazelo;
yakhe ihlelo elihle lokusebenza nokulawula imithombo yamandla yabantu nelokuthuthukisa imisebenzi yebezilo, kobanyana kuzokuphakama ikghono labantu lokwenza;
ijamele abantu beSewula Afrika ngobunengi babo, ikambiso yokuqatjha neyokulawula abasebenzi kube ngephathelene nekghono, nokuqala izinto ngelihlo elivulekileko, nelilungileko, nenefuneko yokulungisa ukutjhiyana ngendima esolo kwavuleka ngeminyaka eyadlulako.
OKUNGAPHAKATHI
ISETHULO ...
AMAGAMA WOKUTHOKOZA ...
INCWAJANA EHLATHULULA NGERHELO LOKUZIPHATHA LABASEBENZI BOMBUSO...
Isingeniso ...
Ukuthwasisa...
Isibopho soMqatjhi nabaSebenzi...
IKOMBA NGEMIBANDELA YERHELO LOKUZIPHATHA ...
Ubudlelwana NesiBethamthetho NeBandla EliPhetheko...
Ubudlelwana nomphakathi...
Ubudlelwana hlangana nabasebenzi ...
Ukwenziwa kwemisebenzi ...
Ukuziphatha komuntu nekareko/netjisakalo yangeqadi ...
IRHELO LOKUZIPHATHA LABASEBENZI BOMBUSO
ISIHLOMELELO A...
ISETHULO
IKomitjhini yabaSebenzi bomBuso inikelwe amandla ngokomThethosisekelo ka-1996, ukukhuthaza nokwenza ukuthi izinga lomthetho wokuziphatha kwabasebenzi bemisebenzi efundelweko kiyo yoke iKoro yabaSebenzi bomBuso lihlale liphezulu. Ngo-1997 kwabethwa umThetho weRhelo lokuziPhatha eKorweni yemBuso, kwathi ngemva kwalokho waziswa kurhulumende omkhulu nakiborhulumende bamaphrovinsi. Kwafuneka nokuthi kutlanywe ikomba ngeRhelo lokuziPhatha kobanyana woke umuntu azolizwa kuhle, lona nokusetjenziswa kwalo, nakho koke elikhambisana nakho.
Egameni leKomitjhini yabaSebenzi bomBuso, ngizizwa ngihloniphekile ukwethulela zoke iimphathimandla ezisebenza embusweni weSewula Afrika leNcwajana Ehlathulula Ngerhelo Lokuziphatha Labasebenzi Bombuso. Irhelo lokuziPhatha liyisika eqakatheke khulu ehlelweni elihle lokubusa nelokuziphatha kuhle kwabasebenzi bembusweni. Isikweli lithinta neendaba ezinjengokuhlonitjhwa kwamalungelo wobuntu, ukusebenza komthetho, isibopho sokuziphendulela kilokho umuntu akwenzekako, ukwenzela izinto emkhanyweni kurhulumende, ukuziphatha komuntu kunye nekareko yangeqadi.
IKomitjhini yabaSebenzi bomBuso ibawa boke abasebenzi bombuso, ukusukela komncani ngesikhundla ukuya kosesikhundleni esiphezulu kinabo boke, ukuthi batjengise ukuzwisisa ikambiso, nemilayelo kunye nemilayo ephethwe liRhelo lokuziPhatha. Lokhu-ke akusinto ekghonakalako nje kwaphela, kodwa bekuyinto enikelwe namandla wokwenziwa, izakhamuzi zethu nazizakwenzelwa umsebenzi omuhle ngokufaneleko. Kuqakathekile godu nokuthi iimphathiswa kufuze bona zikhambe ngomthetho wokuzirarha, nokuzala izipho neminikelo, njengoba lokho kungathathwa njengokuthengwa nje.
Sifisa ukubuka nokuthokoza boke abaphathi neemphathimandla abafaka isandla ekukhuthazweni nekuphakanyisweni kweRhelo lokuziPhatha eKorweni yomBuso. Ngithanda ukunikhuthaza ukuthi niqine njalo ngomsebenzi omuhle, begodu ningathomi niyitjhiye esithubeni iselele yokukhuthaza umoya wokusebenza njengabantu abanefundiso embusweni.
IKomitjhini yabaSebenzi bomBuso ithemba bona incwajana esihlathululi le izakuba yikomba elisizo ekukhuthazeni ukuthembeka nokuzipjatha kuhle emsebenzini, ibe ikhuthazele nokuthi soke sitjhisakalele ukungabubekezeleli ubukhohlakali eSewula Afrika.
Kokuphela-ke, ngithanda ukukhuthaza boke abasebenzi bombuso ukuthi baqinisekise ukuthi indlela abaziphatha ngayo ikhambisana neenrhuluphelo nekambisolawulo elawula umbuso, nokuthi futhi baziyajeza Irhelo lokuziPhatha kunye nayo iNcwajana esiHlathululi le.
USihlalo weKomitjhini Yezabasebenzi Bombuso
AMAGAMA WOKUTHOKOZA
Ihlelo lokutlola iNcwajana Ehlathulula Ngerhelo Lokuziphatha Labasebenzi Bombuso le belingeke likghonakale ngaphandle kokuzinikela nokusekela kwabantu abambalwa neenhlangano eziimbalwa ezifanelwe kubizwa ngamagama:
ImiNyango kaRhulumnede omKhulu nemiNyango yaboRhulumende bamaPhrovinsi bawusekele umsebenzi wokutlolwa kweNcwajana esiHlathululi le, ngemva kwalokho baba godu nanemibono yokuthi ingenziwa njani ngcono ukuya phambili iNcwajana le;
I-Ofisi yoMvikeli womPhakathi nayo ibe nemibono emihle kwamambala ekutlanyweni nekutlolweni kwencwadi le;
Iinhlangano zabasebenzi namayuniyoni wabasebenzi nawo ahlanganyele nathi emihlanganweni embadlwana nemihlanganweni yeemfundobandulo la aphosele khona imibono neemphakamiso kwezwakala;
AbaSebenzi be-Ofisi yeKomitjhini yabaSebenzi bomBuso basize emsebenzini wokurhubhulula newokuhlanganisa umtlamo wokugcina walomtlolo;
Kokuphela, siwuthokoza kuzala umlomo umNyango wezokuThuthukiswa Kwamazwe Ngamazwe kaRhulumende weBritan ngokusekela kwawo ngemali yokugadangisa iNcwajana Ehlathulula Ngerhelo Lokuziphatha Labasebenzi Bombuso le.
INCWAJANA EHLATHULULA NGERHELO LOKUZIPHATHA LABASEBENZI BOMBUSO
ISINGENISO
Umnqopho wencwajana le kuhlathulula ngokuzeleko lokho okuphethwe liRhelo lokuziPhatha. Ukutlolwa kweRhelo langokomthetho lokuziPhatha labaSebenzi bomBuso kufune ukutlolwa ngamagama amafitjhani, anembako nangamagama asemthethweni. Incwajana le inqophe ukwenza Irhelo lokuziphatheli lizwakale kuhle kibo boke abasebenzi bombuso.
Incwajana le akunakambisolawulo etja eza nayo, begodu ilandela isijamiso nendlela yokunombora efanako neseRhelweni lokuziPhatha, ukwenzelela ukuthi kube lula ukulinganisa nokuthomanisa. Ekusebenziseni kwayo incwajana le, iminyango yombuso kufuze ilinge ukungezelela iimbonelo zayo, eziphathelene nezikhambelana nebhoduluko layo.
Kufanele sitjho sigandelele ukuthi ukutlanywa nokutlolwa kwencwajana le kulihlelo lomsebenzi omkhulu, begodu kufuze sitjho nokuthi kungafuneka ukuthi inande ibuyekezwa, njengeRhelo lokuziPhatha ngokwalo.
UKUTHWASISA
Ukuthi kuzokukhuthazeka izinga eliphezulu lokuziphatha ngendlela enefundiso emsebenzini, abasebenzi bombuso kufuze bona bakhuthazwe ukucabanga nokuziphatha ngendlela yefundiso yokuziphatha. Ngalokho-ke incwajana le kufuze isebenze njengesiza yokutlama nokwethula iimfundo ezifitjhazana zokuthwasisa nokubandula boke abasebenzi. Incwajana le iphethe neembonelo ezinengi ezitjengisa uburhiyarhiya besiko nendlela yokuziphatha emsebenzini, ezingasebenza njengesendlalelo sokuthwasisa neseembonelo ekungafundiswa ngazo.
Njengomkhabisani weRhelo lokuziPhatha, incwajana le ingasiza ekwenzeni ukuthi umphakathi uhlale ubathemba abasebenzi bombuso ngokuthembeka kwabo nangokungathathi hlangothi kwabo, ngokunikela ubuncani balokho okulindelweko ngendlela yokuziphatha elungileko.
ISIBOPHO SOMQATJHI NABASEBENZI
Kuliqiniso elivunywa mumuntu woke ukuthi abantu bafunda ngokutjheja nokulimuka. Ngenca yalokhu-ke, kubekwa isibopho esikhethekileko phezu komqatjhi, iimphathimandla (aboNgqongqotjhe naboSomkhandlu) ezingeni lepolitiki, nabaphathi babasebenzi bombuso kiwo woke amazinga, ukuthi bakhe ibhoduluko elifaneleko la kuzakubekwa khona iinrhuluphelo zamagugu, kube kwenziwe neembonelo ezizakuba sibonelo kibo boke abasebenzi.
ISekhtjheni 195 (a) yomThethosisekelo ifuna bona "kuphakanyiswe izinga eliphezulu lomthetho wokuziphatha, belibabalelwe ukuthi lihlale linjalo" embusweni ngokuphelela kwawo. Ngokwesivumelwana esihlanganyelweko (i-Public Service Co-Ordinating Bargaining Council Resolution 2 of 1999), boke abasebenzi beKoro yemBusweni banesibopho sokuthambela nokukhambisana neRhelo lokuziPhatha elibekiweko. Njengoba-ke lokhu kusisendlalelo ekwakhelwa phezu kwaso amagadango wokukhambela ngaphambili, nawokulungisa ngitjho nawokukhalima imbala, umqatjhi kufuze enze koke okungakghonakala ukuqinisekisa ukuthi koke okuphethwe mthetho weRhelo lokuziPhatha kwaziwa ngibo boke abasebenzi.
Kuqakathekile ukubuyelela godu egameni lokuthi owona mnqopho womthetho weRhelo lokuziPhatha bubuhle bokuphakamisa nokukhuthaza ukuziphatha okusibonelo. Nanyana kunjalo, umsebenzi uzakuthweswa icala lokuziphatha kumbi ngokomThetho otjhiwo ngehla lo, futhi angakhalinywa ngokwamasekhtjheni 18 ukuyokufika ku-27 njengokutjhugululwa kwawo emiThethwenimlingwa wezamaTjhuguluko ka-1997, nakufumaniseka ukuthi uphula umbandela womthetho weRhelo lokuziPhatha.
IKOMBA NGEMIBANDELA YERHELO LOKUZIPHATHA
UBUDLELWANA NESIBETHAMTHETHO NEBANDLA ELIPHETHEKO
Umsebenzi kufuze athembeke eRiphabhligi befuthi ahloniphe umThethosisekelo, akhambe ngemibandela yawo emsebenzini wakhe wawokemalanga.
Igama elithi "iRiphabhligi" kufuze lithathwe njengegama elitjho "ilizwe leSewula Afrika". Kuyifuneko ekulu ukuthi boke abasebenzi bombuso bathembeke elizweni lekhabo.
UmThethosisekelo ukhuluma ngamaphuzu athileko aphathelene namalungelo nerhuluphelo yazo zoke izakhamuzi. Lombandela weRhelo lokuziPhatha, kokuthoma ufuna ukuthembeka kwabasebenzi bombuso kilelihlelo ledomakhrasi elisebenza njenganje. Kwesibili, ubukhulu bomThethosisekelo kufuze bamukelwe bebuhlonitjhwe mumuntu woke. Kwesithathu, omunye nomunye umsebenzi wombuso kufuze abe nelwazi elilingeneko lalokho okuphethwe mThethosisekelo nomnqopho wawo njengendlela yokulawula nokubulunga ihlelo lakhathesi.
Isibonelo 1: Abasebenzi bombuso emazingeni ahlukahlukeneko banesandla ukufika ezingeni elithileko ekwenzeni iimphakamiso zemithethokambiso. Nanyana ngisiphi isiphakamiso esenziwako kufuze bona sihlolwe siqalisiswe kuhle ukuqiniseka ukuthi angeze siphambane nomoya namkha/nemibandela ethileko yomThethosisekelo. IKambisolawulo yomthethosisekelo njengokuba nelizwi komphakathi nokwenzelwa kwezinto emkhanyweni emisebenzini eyenzelwa umphakathi kufuze bona nakho kulandelelwe ukufikela la kukghonakala khona ehlelweni lokwakha umthethokambiso.
Isibonelo 2: ISekhtjheni 33 yomThethosisekelo ithi woke umuntu amalungelo wakhe akhisinyezwe magadango wokuphatha nokulawula unelungelo lokunikelwa iinzathu ezitloliweko. Lokhu-ke kutjho ukuthi omunye nomunye umsebenzi wembusweni nakazakukghona ukukhamba ngemibandela yomThethosisekelo, kufuze bona enze iqiniso lokuthi iinqunto namagadango athathwa kezokuphatha athathwa ngeenzathu ezizwakalako, kobanyana iinzathwezo zinganikelwa umuntu loyo othintekileko. Lokhu-ke kutjho ukuthi woke amagadango wezokuphatha kufuze bona aphumelele nakalingwako kuhlolwa ukuthi athethwe ngehlelo lokwenzela izinto emkhanyweni na.
Umsebenzi kufuze abeke irhuluphelo yomphakathi phambili ekurageni kwakhe umsebenzi wakhe
Lombandela utjho ukuthi la kufuze kuthathwe khona iinqunto namkha la kufuze bona umuntu azisebenzisele khona ingqondwakhe ngokubona kwakhe, kufuze bona kucatjangelwe iinrhuluphelo zomphakathi ntanzi. Iinrhuluphelo nekareko yomsebenzi wombuso ngokwakhe namkha ezinye iinrhuluphelo ezihlangothi linye kufuze bona zize ngemva kweenrhuluphelo zomphakathi.
Isibonelo 1: I-athizeni esebenza esibhedlela ibotjhelelwe yikontraga yayo yomsebenzi ukuthi isebenze ukusukela ngo-08:00 ukuyokufikela ngo-16:30. Akunakambiso ebekiweko emalungana ne-overtime ebhadalwako. Izulu libethe lawisa isiteyitjhi segezi ekhanyiswa esibhedlela, nje-ke amathiyetha asebenza ngejenereyidi. Nayo ijenereyidi leyo iyahlupha, ngalokho-ke i-athizeni leyo ilayelwa bona iyokulungisa ijenereyidi leyo ngo-16:00. Ebujameni bezinto obunjalo kuzakulindeleka ukuthi i-athizeni leyo iqede umsebenzi wokulungisa ijenereyidi leyo ngaphambi kobana ingatjhayisa, ngitjho nanyana ingasebenza bekudlule isikhathi sayo esibekwe yikontraga yayo yomsebenzi.
Isibonelo 2: Ubunengi babasebenzi abasebenza e-ofisini yesiphande batjengisa ukuthi bafuna ukuthatha ilifu yabo ngoDisemba. Nange boke njalo bangavunyelwa ukuthatha ilifu ngasikhathi sinye njalo, kuzakutjho ukuthi ngesikhatheso i-ofisi angeke ikghone ukuwusebenzela kuhle umphakathi. Lokho-ke kutjho ukuthi abaphathi nabasebenzi kuzakufuneka ukuthi bakhulumisane bezwane, kube nabarhobhako ekarekweni yabo, kobanyana kuzokuba nabantu abaneleko abazakusala basenza umsebenzi ngendlela ejayelekileko, abanye nabasaye elifini.
Umsebenzi kufuze ayilandele ngokuthembeka imithethokambiso kaRhulumende wakhathesi ekwenzeni kwakhe umsebenzi wakhe wemthethweni njengoba kusitjho zoke lincwadi zomthetho nezinye linqintelo
IVikelamalungelo emThethwenisisekelo, hlangana nokhunye ekuvikelako, ivikela namalungelo wepolitiki wesinye nesinye isakhamuzi, ekubalwa hlangana nawo nelungelo lokukhambisana kunye nelokuba lilungu lesiqhema sepolitiki esithandwa ngiso. Umphumela wekhetho kukuthi isiqhema sepolitiki esithola amavowudi amanengi kube ngiso esithatha umbuso. Lokhu-ke kutjho ukuthi ikareko ethileko yomsebenzi wembusweni angeze yavela emphumelweni wekhetho. Kungatjho godu nokuthi imisebenzi ebekwe phambili, nehlelo lemisebenzi ezokwenziwa kunye nemithethokambiso eyamukelwe nguRhulumende wangesikhatheso kungahluka kunemisebenzi umsebenzi wombuso ngamunye azibekele yona phambili. Nokho-ke abasebenzi bombuso kufuneka bamsebenzele ngokuzinikela, nangokuthembeka kunye nangelwazi labo elipheleleko uRhulumende okhethiweko wesikhatheso nabaphumelelisa imithethokambiso yakhe.
Isibonelo 1: Umsebenzi wombuso yena ngesingaye ukholwa ukuthi ukuqalelelwa kwamaphilo wabantu ngikho ekufuze kube phambili kinayo yoke imisebenzi eyenzelwa isitjhaba elizweni lekhethu, begodu umsebenzi wembusweni loyo bewusekela nesiqhema sepolitiki esikhambisana naloyo umbono. Nokho-ke uRhulumende obusako yena uvumelana ngokuthi imisebenzi azayitjheja ngaphambi kwayo yoke eminye kuzakuba kukwakhela abantu izindlu, nokucitha ubulelesi. Umsebenzi wembusweni loyo kuzakulindeleka ukuthi alamukele irherho lakaRhulumende lokukhambisa izinto. Nokho-ke lokhu akusikho ukugandelela imibono eyakhako yabasebenzi bembusweni.
Isibonelo 2: Nakube uRhulumende obusako ucabanga ukuthoma ihlelo elithileko, kufumaniseke ukuthi kuzakuba msebenzi womsebenzi wembusweni othileko ukukhanyisa indlela yokuthi ihlelwelo lingasetjenzwa njani, umsebenzi loyo kuzakufanela ukuthi ayibekele ngeqadi yakhe imibono nemizwa, ngitjho nanyana mhlamunye kungenzeka angavumelani nehlelo uRhulumende afuna ukulithatha, aqale izinto ngamehlo avuleke womabili ngokuqala ubuhle nobumbi beengcenye zehlelwelo, ngaleyindlela alinge ukuthola indlela ehle yehlelwelo ebantwini ekufuze liyokusebenza kibo.
Umsebenzi wombuso kufuze asebenzele ukwazi nokuthambela yoke imilayelo yomthetho neminye imilayo esebenza ekuziphatheni kwakhe nemisebenzini yakhe
Umsebenzi wombuso nakazakukghona ukusebenzela uRhulumende obusako kuhle, akghone nokusebenzela umphakathi kuhle, kufuze bona azi okungaphakathi komsebenzi wakhe, azi nemithethokambiso umsebenzakhe ekufuze bona ukhanjiswe ngayo, ngokunjalo azi nekambiso ekufuze umsebenzakhe ukhanjiswe ngayo.
Ama-suphavayiza athwele umsebenzi wokuqinisekisa ukuthi abasebenzi bayazi bona imisebenzabo ithini, nokuthi iphetheni. Abasebenzi nabo ngokunjalo bathwele isibopho esifanako sokwenza umzamo wokuba basebenzi abanelwazi, abakwazi nokusebenza kuhle nangokulandela imithethokambiso ebekiweko, kobanyana kuzokusizakala umphakathi ngokuphelela kwawo.
Isibonelo 1: Ngoba singakajayeli iinqintelo zeemali zeKoro yabaSebenzi bomBuso, isiphathimandla esithileko sivumela ukuthengwa kwepahla ethileko ngaphandle kokuthola imvumo efaneleko emNyangweni olawula iimali. Igadango elinjalo lizakutjho ukuthi kusetjenziswe imali ingakavunyelwa ukusetjenziswa, begodu lingabanga ukusetjenziswa kweemali ezinengi kugjinyiswana emakhotho, kulingwa nokulungisa umonakalo owenzekileko.
Isibonelo 2: Ngenca yokutlhoga ilwazi, umsebenzi othileko udurhisa umuntu owenza isibawo sokurhola umrholo wepentjheni, amtjele iimfuneko ezingasizo zokuthola umrholo onjalo, nendlela engasiyo ekufuze ayilandele nakenza isibawo esinjalo, namkha amtjele imali engasiyo yomrholo azawuthola umuntu loyo. Lokho-ke kungaba nomphumela omumbi phezu komuntu obawa ukuthola umrholo wepentjheni loyo.
Umsebenzi kufuze asebenzisane ngokubambisana neenjamiso zombuso ezisungulwe ngomthetho nangoMthethosisekelo wokukhuthazela ikareko yomphakathi
Ziimbadlwana iinjamiso ezisungulwe ngaphasi komThethosisekelo (uMvikeli woMphakathi, uMhlolima-akhawundi Zombelele, iKomitjhini yabaSebenzi bomBuso, iKomitjhini yezokuLinganiswa kobuLili, njll.) nezinye iinjamiso zisungulwe ngoMthetho wePalamende (amabhodi wamathenda, amakomitjhini wephenyo, njll.). Iinjamiswezi zisebenza njengelihlo lokuqinisekisa ukuthi yoke imisebenzi yembusweni ikhamba kuhle. Ngalokho-ke abasebenzi bombuso akukafaneli ukuthi iinjamiswezi baziqale ngelihlo elimbi, kodwa kufuze bona bazilekelele ukwenza imisebenzi yazo, njengokuthi nje baziphe ilwazi nehlathululo ezingayitlhoga.
Isibonelo 1: Nakube i-ofisi yoMvikeli woMphakathi ibawiwa ukuthi iphenye ngesililo esithileko selungu lomphakathi elilila ngokuthileko emNyangweni othileko kaRhulumende, i-ofisi le izakulindela isebenziswana elihle labasebenzi bomnyango loyo ekunikeleni ilwazi elifunekako.
Isibonelo 2: Nakube uMhlolima-akhawundi Zombelele uthola okuthileko okungakhanjiswa ngendlela ngeemali zomnyango othileko wembusweni, iimphathimandla zomnyango loyo akukafaneli bona lokho okutholwe Mhlolima-akhawundi Zombelele zikuthathe ngomoya omumbi. Kufuze bona zilimuke bona umsebenzi owenziwa Mhlolima-akhawundi Zombelele wenzelelwani, zisebenzele ukulekelela i-ofisi yoMhlolima-akhawundi Zombelele ukurarulula umraro okhona.
UBUDLELWANA NOMPHAKATHI
Umsebenzi kufuze akhuthaze ukubumbanna nehlalakuhle yesijthaba seSewula Afrika ngokweza umsebenzi wakhe osemthethweni
Isethulo somThethosisekelo sithi ukuvunywa nokwamukelwa komThethosisekelo kunqophe:
ukupholisa amanceba wokuhlukaniswa kwesitjhaba seSewula Afrika okwenzeka ngeminyaka eyadlulako, kwakhiwe isitjhaba esiphilisana ngekambiso yamagugu wedemokhrasi, nangomthethobulungiswa emphakathini kunye nangamalungelo wobuntu;
ukwendlala isisekelo sedemokhrasi nomphakathi ovulekileko, la uRhulumende abekwe khona ngentando yabantu, begodu nala esinye nesinye isakhamuzi sivikeleke khona ngokulinganako emthethweni;
ukukhuphula izinga lepilo lazo zoke izakhamuzi, kunye nokutjhaphulula ikghono lomunye nomunye umuntu; kunye nokwakha iSewula Afrika ebumbeneko nekhamba ngedemokhrasi, ezakwazi ukuthatha indawo yayo eyifaneleko njengombuso ozijameleko hlangana nomkhaya weentjhabatjhaba.
Nakuzakukghonakala ukuphumelelisa iminqopho ebekwe mThethosisekelo ibe ihlale ilapho ibekwe khona, kufuneka izakhamuzi zenze imizamo yangabomu enqophe khona ukuphumelelisa iminqopho leyo. Abasebenzi bombuso bathathwa njengengcenye "kaRhulumende", ngalokho-ke lokhu kuqakatheke khulu kibo.
Isibonelo 1: Umoya omuhle wokusebenzisana hlangana nabasebenzi, nobudlelwana obuhle hlangana nabasebenzi, nomoya omuhle nofuthumeleko ophephetha hlangana nabasebenzi bemihlobo engafaniko abasebenza bunqopha ngomphakathi, kuba sibonelo esihle emphakathini woke. Isibonelo esihle kungaba se-ofisini la kukhutjhwa khona iimbhugwana (abomazisi) namkha amapaspoti.
Isibonelo 2: Umsebenzi kufuze alinge ukurejistara neziko lezefundo, arejistarele ukufunda elinye lamalimi wemthethweni akhulunywa endaweni asebenzela kiyo. Kufuze godu nokuthi akhuthaze ukutoliga ngamanye amalimi wemthethweni emihlanganweni, nakube kuyafuneka.
Umsebenzii kufuze asebenzele umphakathi ngendlela engathathi hlangothi kobanyana azokuthembeka embusweni
IKoro yabaSebenzi bomBuso isebenzela umphakathi woke, begodu umphakathi ulindele ukuphathwa ngokufana, nangendlela ehle nefundisiweko, nenomoya omuhle. Ngalokho-ke abasebenzi kufuneka benze imizamo yokuzalisa leziimfuneko ngokubaphatha kuhle nangokufana labo abasebenza nabo nalabo ababasebenzelako, ngendlela engeke igcine ngokwakha ithemba kwaphela eKorweni yabaSebenzi bomBuso, kodwa ezakubuye yenze nokuthi uthandeke umsebenzi abawenzela umphakathi, ngenca yobuhle bawo.
Isibonelo 1: Umsebenzi othileko uphethe isikhundla emnyangweni la kusetjenzwa khona ngeembawo ezivela emphakathini, zokwenzela umbuso imisebenzi ethileko. Umakhelwana womsebenzi loyo uyalimuka ukuthi angawufaka umoya wokulikhambisa ngenye indlela ihlelo ekukhanjwa ngalo ekusetjenzweni kweembawezo, ngalokho-ke ukhulumisana nomsebenzi wembusweni loyo, umbawa ukuthi amlekelele ngokulikhambisa msinyana ihlelo lokuqala nokusebenza isibawo sakhe. Umsebenzi wembusweni loyo-ke kuzakufanela ukuthi atjheje ayelele kilobo ubujamo bezinto obunjalo, ngoba nakangathatha igadango lokusiza umakhelwana wakhe, kungathathwa ukuthi ukhethe umakhelwana wakhe hlangana nabanengi wamsiza, waliselela abanye.
Isibonelo 2: Umsebenzi kufuze bona abawe amakhastamakhe ukuthi afole idresi, kobanyana nomunye nomunye azokusizwa nakufika isikhathi sakhe sokusizwa, ngaphandle kokukhetha abanye namkha ngaphandle kokubonwa njengomuntu ongathi ukhetha abanye.
Umsebenzi kufuze azithoe, abe lisizo, akhulumiseke lula nakasemsebenzini wokusebenza ngomphakathi, ngazo zoke Iinkhathi amalungu womphakathi awaphathe njengamakhastama ekufuze aphathelwe phezulu
Kuqakathekile ukuthi abasebenzi balimuke ukuthi ngokujoyina kwabo iKoro yabaSebenzi bomBuso, bazibophelele ngokusebenzela umphakathi woke.
Umphakathi ulindele ukwenzelwa lokho umbuso ekufuze uwenzale khona, begodu kulindeleke ukuthi abasebenzi abawusizako bahlale bakhona balindele ukusiza, begodu bawusize ngomoya omuhle nangendlela efaneleko.
Isibonelo 1: Umsebenzi uthola ifowuni evela kelinye ilungu lomphakathi, kodwa kuyakhanya ukuthi lokho akufowunelako umuntu loyo kuphethwe ngomunye umnyango namkha elinye ihlangothi lawo umnyango loyo. Umsebenzi loyo utjela umuntu ofowunako loyo ukuthi akalinge laphokhunye. Lokhu-ke kungenzeka kubangele ukuthi umuntu ofowunako loyo adluliselwe ebantwini abambadlwana kodwa agcine angakalitholi isizo alifunako. Lokhu-ke akuwusizi umphakathi, futhi kuyalona igama leKoro yabaSebenzi bomBuso. Okufanele akwenze umsebenzi wembusweni kukuthi atjele umuntu ofowunako ukuthi angamfunela ukuthi ngubani umuntu namkha umnyango ophathelene nalokho, bese ubuyela kuye umuntu ofowunako loyo nasele amtholele.
Isibonelo 2: Lokhuya umsebenzi nakasebenza ngabantu abalinda ekhawunthareni, kufumaniseke ukuthi ekhawunthareni yakhe akanabantu, ukube kodwa umnganakhe ngakelinye ihlangothi unabantu abafolele ukusizwa, lo onganabantu akasize ngokuthi abize abantu abasekhawunthareni enye leyo, kodwa kwaphela nakube uwazi kuhle umsebenzi owenziwa ekhawunthareni abafole kiyo abantwabo.
Isibonelo 3: Ilungu lomphakathi naliya esiphathinimandla liyokufuna isikhathi abangakhulumisana ngaso, njengokuthi nje ayokufuna imininingwana ngokuthi umuntu ukulungela njani ukuthola indlu yomBuso, isiphathimandleso kufuze bona silinge ukutholela umuntu loyo isikhathi angakhulumisana ngaso naye msinyana ngokungakghonakalako. Lokhu angeke kugcine ngokutjengisa ukutholakala lula kwesiphamandleso, kodwa kuzakutjengisa nokuthi sizimisele ukusiza.
Umsebenzi kufuze abuthathele ehloko ubujamo neenghonghoreko zomphakathi ekwenzeni kwakhe umsebenzi wakhe osemthethweni kunye nekuthatheni Iinqunto ezithinta wona umphakathi
Nanyana iindingo namkha/neenghongoreko zomphakathi emehlweni wabasebenzi bombuso kungenzeka zibonakale zingakatjhubi njengoba umphakathi ngokwawo ucabanga, kodwa abasebenzi bombuso kufuze basize ngokuzithoba nangendlela elungileko, basize ngitjho nangokubapha ikomba yendlela abangakhamba ngayo ukurarulula imirarwabo.
Iinghonghoreko ezitjhiwo babantu ngamunye ngamunye namkha iinqhema, kufuze bona zitjhejwe. Ukulandela indlela yokubonisana neyokwenzela izinto emkhanyweni eendabeni ezinje kungasiza kwamambala ukutjheja ubujamo neenghonghoreko zomphakathi.
Isibonelo 1: Kwenziwa amalungiselelo wokwakha iklinigi yokuqalelela amaphilo wabantu endaweni ethileko yemakhaya, kodwa enye indlela engathathwa kukuthi kube neklinigi engumakhamba ngendlwana. Ebujameni obunjalo, kufuze ukuthi kukhulunyiswanwe nabantu bendawo yalapho, kutholakale ukuthi bona benyulani. Lokhu-ke kuzakwenza iqiniso lokuthi kuthathwa isiqunto esihle nesikhambisana nekareko yabantu balapho, kanti godu abantu bendawo yalapho bazabe banikelwe ithuba lokuba nelizwi eendabeni ezibathintako kusese nesikhathi.
Isibonelo 2: Umsebenzi othileko womphakathi uthwele umsebenzi wokusebenza ngeembawo zokuphungulelwa iindleko zokwakha zabantu ababedimeke amathuba phambilini abahlala emikhukhwini. Nakube iimbawezo azisetjenziswa msinyana nangendlela elungileko, kungatjho ukuthi liriyada loke ihlelo lokwakha izindlu, kutjho godu nokuthi abantu kuzakufuneka ukuthi bahlale emtlhagweni isikhathi eside kinaleso ebesingathathwa nakube bekwenziwe umsebenzi wamsinyana.
Umsebenzi kufuze azibophelele ngokuthuthukiswa nokuphakamisa woke amaSewula Afrika, ngokwenzela kwakhe abantu umsebenzi msinyana
URhulumende obusako uwubeke wakhanya umnqopho wakhe wokuqalelela abantu ababedimeke amathuba phambilini, njengoba kusitjho iHlelo loKwakha nokuVuselela (i-RDP). Lokhu-ke kufuze bona kwenziwe ngiyo yoke iminyango kaRhulumende, ngemisebenzi eyabelwe yona ngokwahlukahlukana.
ISewula Afrika ililizwe elisathuthukako, kanti-ke ngenca yabonobangela abahlukahlukeneko, ubunengi babantu bayo abanalwazi ngamalungelo wabo, nangemisebenzi esibopho kibo, nangemisebenzi ekufaneleko nakanjani benzelwe yona, nangekambiso ekufuze bayilandele, nokuthi kufuze bakhulumisane nobani malungana nalokho. Njengoba iKoro yabaSebenzi bomBuso isebenzela boke abantu bayo nje, abasebenzi bayo kumsebenzabo ukwazisa boke abantu bomphakathi abanganalwazi, babatjengise indlela, babaphe nesizo abalitlhogako. Lokhu-ke kufuze bona kwenziwe kuhle nangomoya omuhle, ngitjho nanyana kungatjho ukuthi umuntu adluliselwe kesinye isijamiso namkha komunye umakho, ngomoya omuhle nokho.
Isibonelo 1: Abasebenzi bombuso kufuze bangene emahlelweni wokuthuthukisa abasebenzi atholakala eminyangweni la basebenza khona. Kufuze bazinikele emsebenzini ababelwe yona, babe benze neqiniso lokuthi amahlelo anjalo aragwa ngendlela efaneleko, nangesikhathi abekelwe sona.
Isibonelo 2: Abasebenzi bombuso nabasebenza ngomphakathi eendaweni zamaphilo kufuze bona basebenzise ithubelo ukulimukisa abantu nakube basola ukuthi liyatlhayela ilwazi labo lokukhandela izifo. La abasebenzi bangakghoni khona ukunikela loke isizo elifunekako ngokwabo, kufuze ubuncani bakhona badlulisele abantu abafuna isizwabo kabanye abangani babo abasebenza nabo, kobanyana bazokuthola ilimukiso nelwazi elifaneleko.
Umsebenzi akabandlululi elinye ilungu lomphakathi ngokungakafaneli ngenca yobuzwe balo, ubulili, ukuthi umhlobobani namkha ukuthi udabukaphi, umbalabani, wenyula ukuphilisana nesingani sabulilibani, mdala kangangani, uqhwalile, ungowayiphi ikolo, ungowayiphi ikolele yepolitiki, unesazelo siphi, ungowayiphi ikolelo, ungowaliphi isiko namkha ilimi.
Njengoba sekutjhiwo, iKoro yabaSebenzi bomBuso isebenzela boke abantu nawo woke umphakathi eSewula Afrika, ngaphandle kokukhetha ukuthi babobani. Elinye nelinye ilungu lomphakathi linelungelo ngomthethsosisekelo lokuphathwa ngehloniphi nangesithunzi. Ngalokho-ke abasebenzi kufuneka ukuthi woke amalungu womphakathi bawaphathe ngokufana, ngomoya omuhle, nangendlela ehle, bawenze azizwe athola isizo afanele kukulithola.
Isibonelo 1: Umsebenzi angasola ukuthi ilungu elithileko lomphakathi elifuna isizo, mhlamunye lintendembili. Nanyana lokhu kuyinto umsebenzi womphakathi loyo angavumelani nayo nakancani, kodwa kusalindeleke ukuthi asize umuntu loyo ngendlela ehle nefaneleko njengoba bekazakwenza komunye nomunye umuntu ojayelekileko.
Isibonelo 2: Kufole abantu abambadlwana edresini, kufika usaziwako womphakathi wendawo leyo, alindele ukuthi asizwe khonokho nakafikako, angafoli edresini. Nakube umsebenzi wombuso osiza abantwabo uvumela usaziwako loyo afahle idresi, kuzabe kutjho ukuthi ubandlulula laba abanye abantu abafole idressi.
Umsebenzi akasebenzisi isikhundla sakhe butjhwileni embusweni ukuphakamisa namkha ukufadalalisa iinrhuluphelo zesiqhema sepolitiki namkha zesiqhema esithileko.
Njengoba iKoro yabaSebenzi bomBuso isebenzela woke umphakathi nje, nawo ohlukaniswe ngeengabagaba zeeqhema, iinhlangano zepolitiki kunye nabantu beenkolelo ngokwahlukahluka njalo njalo, kuyazitjho-ke ukuthi abasebenzi bombuso akukafaneli bona bazihlanganise neendaba ezingabenza babonakale njengabantu abakhetha namkha abenyula ezinye iinqhema kunezinye.
NgokweKoro yabaSebenzi bomBuso, woke amakhastamayo kufuze bona aphathwe ngokufana, ngokwemithethokambiso kaRhulumende obusako ngesikhatheso. Lokhu-ke kutjho ukuthi umsebenzi kufuze bona ahlukanise kuhle hlangana komsebenzi wakhe osibopho kuRhulumende obusako nokuzifaka eendabeni zepolitiki yesiqhema esithileko.
Isibonelo 1: Umsebenzi ulilungu lehlangano ethileko yezamasiko ekufuze bona iphalisane neemali zomnikelo ezivela emBusweni qho ngomnyaka. Umsebenzi loyo uphethe isikhundla esiphezulu emnyangweni karhulumende ekufuze bona ihlole ilinganise, isebenze ibe yenze iimphakamiso ezimalungana nalokho zithunyelwe kuNgqongqotjhe ofaneleko. Umsebenzi onjalo akukafaneli bona asebenzise isikhundla sakhe ukwenyula umfakisibawo wehlangano alilungu layo naye, kanti godu akukafaneli bona akhisimeze iimbawo zezinye iinhlangano. Umsebenzi onjalo kufuze bona atjele isuphavayiza yakhe ukuthi ulilungu lehlangnano enjalo, kobanyana kungazokucatjangwa ukuthi usunduzwe yikareko yakhe yangeqadi esiquntweni esizakuthathwa.
Isibonelo 2: Abasebenzi kulindeleke ukuthi babasize ngokwenza aboNgqongqotjhe namkha aboSomkhandlu babo ekulungiseleleni imitlolo, njll. ezakusetjenziselwa imisebenzi esemthethweni, njengekulumopikiswano ngemitlamo yemithetho. Nokho abasebenzi bombuso akukafaneli ukuthi babe nesandla ekulungiseleleni nekutloleni imitlolo uNgqongqotjhe namkha uSomkhandlu ayoyisebenzisela isiqhema sepolitiki.
Umsebenzi kufuze ahloniphe abe avikele isithunzi sakananyana ngubani, namalungelo wakananyana ngubani, njengoba kusitjho umThethosisekelo.
Abasebenzi kufuze baziphathe ngehlonipho kibo boke abangani babo abasebenza nabo, bahloniphe nemphakathini, ngaphandle kokukhetha ukuthi abangani abasebenza nababo nomphakathi loyo ubobani, unjani, nokuthi amajamo wabo anjani, njll. Abasebenzi kufuze ngaso soke isikhathi bahlale baziphatha kuhle phambi kwabanye abantu, batjengise nomoya omuhle, batjengise nokuba nesizo.
Isibonelo 1: Ilungu lomphakathi elidakwe kwemihlolo, libanga netjhada, nalifika emsebenzini osebenza ekhawunthareni, umsebenzi loyo kufuze umuntu loyo amphathe njengomuntu woke, akhulume naye ngomoya ophasi, abe amsize ngomoya ophasi ngalokho eze ngakho. Kuqakathekile ukukhumbula ukuthi umphakathi uqala uqalisise ngelihlo elitjhejako koke okwenzekako, begodu abasebenzi bombuso bangenza isithunzi sekoro yabasebenzi bombuso sibe ngcono ngokuphatha umsebenzabo ngendlela enefundiso. Nakufumaniseka ukuthi izinto ziyonakala abasebenzi babe bagcine bazithole basebudisini bokuzilawula, abangavumeli iinhliziyo zihluthuleke kuphakame nemimoya, kodwa kufuze umuntu owonako loyo bamthathe bamuse kobaphetheko (isuphavayiza), yena-ke ozakusebenza ngomuntu loyo ngeqadi.
Isibonelo: Abantu basunduzwa kutlhoga imali ukuthi babawe isizo. Iimphathimandla eziqalene nomsebenzi wokusiza abantu abanjalo ngamaforomu wokubawa isizo kufuze babubabalele ubujamo babantwabo, babuphathe ngesandla esihlengako, sezwelo.
Umsebenzi uyalilimuka ilungelo lomphakathi lokuthola ilwazi, ngaphandle kwelwazi elivikelwe mthetho ngokukhethekileko.
UmThethosisekelo unamahlangothi amabili malungana nokutholakala kwelwazi. Kokuthoma, kukhuthazwa kokwenzelwa kwezinto emkhanyweni, khona okuvumela izakhamuzi zoke ithuba lokuthola loke ilwazi elifanele umphakathi. Lokhu-ke kuzakwenza izakhamuzi zikghone ukuba nelizwi ekutlanyweni kwemithethokambiso ethandwa ngizo. Kwesibili, imibandela leyo inqophe nokwenza izakhamuzi zikghone ukuvikela amalungelo wazo athileko, njengoba kusitjho iVikelamalungelo. Izakhamuzi zingabawa iinzathu ezitloliweko zamagadango wokuphatha nokulawula angahle azikhisimeze. Ukudlula lapho, bangabawa nelwazi elimalungana nokuvikelwa kwamalungelo wabo.
Njengoba woke umsebenzi wembusweni alimuka nje, yindaba ebudisi nenoburhiyarhiya obunengi indaba yokukhetha kutjhiwo ukuthi ngiyiphi indaba enetjisakalo yomphakathi. Ilwazi elithileko lithathwa njengelwazi elivikelekileko, ekufuze lilawulwe minyango yembusweni ngokwemibandela yi-Guidelines on Minimum Information Security Standards, njengoba ikhutjhwe yi-National Intelligence Agency. UmThethomlingwa i-Open Democracy Bill nawo unqophe ukuvula itlhatlha lokusebenzela la indaba enjalo kufuze isetjenzelwe khona minyango yembusweni. Lokhu kwenziwa kube budisi khulu nanga kukuthi umThetho wezabaSebenzi i-Labour Relations Act ka-1995 nawo uveza iindlela ezithileko zokuvulela abasebenzi bombuso indlela yokuthola ilwazi eliphethwe umBuso njengomqatjhi, kobanyana kuzokuvikelela amalungelo womsebenzi athileko wezokusebenza.
Umongo wendaba le ungarhunyezwa ngalendlela:
Abasebenzi kufuze bahlale ngaso soke isikhathi balimuke babe bavume iqiniso lokuthi umphakathi unelungelo lokwazi.
Omunye nomunye umnyango kufuze bona ubethe umthethokambiso okhambisana nomthetho welizwe wokulawula indaba le ngaphakathi kwawo.
Abasebenzi kufuze bayazi imithetho nomthethokambiso olawula indaba le eminyangweni yabo.
Indlela esetjenzisiweko kunye neenzathu zamagadango wokuphatha nokulawula alandelweko kufuze bona kurekhodwe kuhle, kobanyana imininingwana yakhona izokutholakala umuntu nakayifunako.
Nakufumaniseka ukuthi imininingwana efunwa mphakathi akukghonakali ukuthi itholakale, kufuze bona loyo namkha labo abafuna imininingwana leyo banikelwe iinzathu ezizwakalako ngokuthi kubayini kungakghonakali ukuthi itholakale imininingwana leyo.
Isibonelo 1: Kuqakatheke khulu ukuthi umphakathi unikelwe ilwazi elifaneleko ngesikhathi esilungileko. Nakufumaniseka ukuthi umuntu obawe imininingwana ngemifundalize unikelwa imininingwana leyo selidlulile ilanga lokugcina lokwenza isibawo esinjalo, kuzabe akusasizi litho ukunikela umuntu loyo imininingwana enjalo.
Isibonelo 2: Ukutholakala kwelwazi kutjho nokuthi imininingwana yelwazi kufuze bona ihlale ikhona, begodu kufuze nokobana inande ivuselelwa. Nakube kuyenzeka ilungu lePalamende libawe ilwazi elithileko ngekulumopikiswana esalindelweko ePalamende, ukubhalelwa komnyango oqalene nendaba leyo ukutholela ilungu lePalamendelo ilwazi elingilo nelipheleleko ngemininingwana yalo yamva nje kungalikhisimeza ihlelo ledemokhrasi.
Isibonelo 3: Ukunikela abantu ilwazi elingasi njengoba kufanele, nakho kungaba mraro. Isibonelo kungaba kukuthi umphakathi ungabuza ngokuthi lithoma nini ukusetjenziswa ihlelo elitjha, eminye yemininingwana yalo engakabukuphasiswa ngabaliphetheko. Umsebenzi ongakwaziko lokhu, kodwa owazi okhunye okusaje kumininingwana ekusetjenzelwa phezu kwayo, kungenzeka anikele umphakathi imininingwana engasisemthethweni. Umbuso ungabe uphathiswe iinhloni kokugcina nange kungenzeka kwenziwe amatjhuguluko athileko ehlelweni ekusetjenzwa ngalwelo, kodwa ekugcineni ligcine lisetjenziswe ngendlela ehlukileko kinalokho ebekulindelwe mphakathi.
UBUDLELWANA HLANGANA NABASEBENZI
Umsebenzi usebenzisana ngokuzwana nabanye abasebenzi ukuphumelelisa ikareko yomphakathi
Kuqakathekile ukuthi boke abasebenzi balimuke ukuthi basebenzela umnqopho munye, okuphumelelisa imisebenzi kaRhulumende obusako, nokuzalisa iimfuneko zomphakathi ngendlela ethembekako nelungileko. Ngalokho-ke abasebenzi kufuze bona benze imizamo ekhethekileko yokusebenza ngokuzwana. Ngokusizana nangokusekelana, nangokwabelana ngelwazii, nangemibono, ngitjho nangemithombo yamandla yokusebenza imbala (la kufanele khona), abasebenzi bazabe bavulelwe ithuba lokusebenza ngcono, ngendlela ezakubuyisela uRhulumende nomphakathi.
Isibonelo 1: Kuqakathekile ukuwazi woke umnqopho wekoro yombuso, nokulimuka ukuthi ngitjho nencazana ingcenye eyenziwa lapho, nayenziwe ngefanelo, iphumelelisa umnqopho ngokuphelela kwawo. Ngenca yalokhu-ke umsebenzi kufuze bona ayamukele imibono neemphakamiso zabangani bakhe asebenza nabo, nezamanye amaphiko wembusweni. Phela embusweni akunandawo yomona neyokunina abanye ukuthi "bagadunge la ngisebenzela khona".
Isibonelo 2: Umsebenzi nakalimuka ukuthi isidingo esithileko somphakathi sizangazaliseka kuhle i-ofisi yakhe nayisebenzisana ngokuzwana nenye, umsebenzi loyo kufuze akazihluphe afunisise ngendlela yokusebenzisana leyo, ngitjho nanyana iimphathiswa kamanye ama-ofisi lawo kungenzeka ukuthi zingadoselani nokusebenzisana okunjalo ekuthomeni.
Isibonelo 3: Isiphathimandla esithileko sifikelwa ngomunye umnyango uzosibawa ukuyokuba yingcenye yebandla eliyokukhetha abasebenzi abafuna umsebenzi. Umsebenzi loyo akasize njengoba bambawile, la kukghonakala khona. Nokho-ke nakasiza njalo umsebenzi loyo kufuze bona acabangele wakhe umsebenzi, womnyango wakhe, abawa imvumo komphetheko.
Umsebenzi wenza yoke imilayelo elungileko ayinikelwa babantu ababekwe ngokusemthethweni ukumupha imilayelo, kwaphela nakube imilayelo leyo ayiphambani nemibandela yomThethosisekelo namkha/neminye imithetho.
Kuqakathekile ukuthi abasebenzi bayilandele yoke imilayelo elungileko abanikelewa yona, ukwenzelela ukuqinisekisa ukuthi umphakathi wenzelwa imisebenzi ngendlela ehleleke kuhle. Iinhlangano ezikulu ezinjengeminyango yembusweni zingasebenza kuhle kwaphela nakuneendlela ezihle nezilungileko zokuphatha nokulawula ezihlonitjhwa ngabaphethweko. Imilayelo yoke nayingenziwa ngesikhathi nangendlela efaneleko, ihlangano ngokuphelela kwayo izakusebenza kuhle.
Isibonelo 1: Umsebenzi ulayelwa sikhulu sezokuphatha namkha isikhulu sakasopolitiki ukuthi enze okuthileko okungakavunyelwa milayelo ebusa iKoro yabaSebenzi bomBuso. Umsebenzi loyo kufuze azi imithetho, ngendlela yokuthi nakwenzeka into enjalo azokwazi ukutjela isikhulweso ukuthi sifuna ukumenzisa into ephambene nomthetho. Nakufumaniseka ukuthi isikhulweso siyaphikelela ngokufuna ukumenzisa okuphambene nomthetho njalo, umsebenzi kuzakufuneka ukuthi abawe ukuthi isikhulweso sikutlole phasi lokho esifuna akwenze, bese uyaveza ukuthi umsebenzi loyo akavumelani nokwenziswa lokho okuthiwa akakwenze, bese kuyokubikelwa isikhulu esifaneleko.
Isibonelo 2: Umsebenzi nakalayelwa sikhulu sakhe ukuthi a-ode ipahla ethileko la kungakhange kulandelwe khona ikambiso elungileko yokuthendara, umsebenzi loyo angabawa ukuthi indaba leyo idluliselwe kusoma-akhawundi, kobanyana kube nguye othatha isiqunto ngalokho.
Umsebenzi kufuze ale ukwenyula iinhlobo zakhe nabangani eendabeni eziphathelene nomsebenzi, begodu angathomi asebenzise isikhundla sakhe somsebenzi ukwenzisa omunye umsebenzi okuthileko okungakalungi, godu angavumeli ukwenziswa okuthileko okumdlalisa ngamandla wesikhundla sakhe.
IKoro yabaSebenzi bomBuso kufuze iqatjhe abasebenzi, ibakhuphule eenkhundleni zomsebenzi, ibe nendlela ebathokoza ngayo, nakube bawenza kuhle umsebenzabo, ngaphandle kokukhetha ukuthi bangebaziphi iinhlangano zepolitiki, nangaphandle kokukhetha ukuthi bahlobani nabobani, nangaphandle kokuqala ukuthi bazana nabobani emphakathini. Lokhu okulandelako zizinto ezingakavumakali ukwenziwa:
a Ukwenyulana - lokhu-ke kutjho kuqatjhwa abasebenzi abathileko abakhethiweko ngabomu, baphakanyiselwe eenkhundleni eziphezulu, badluliselwe eenkhundleni ezingcono, namkha baphathwe ngezandla ezibutofotofo ngoba babakhozi namkha bathokozelwa okuthileko abakhe bakwenza, njll.
b Ukudlisa Ngobuhlobo - lokhu-ke kutjho ukuthi umsebenzi uqatjhwa, aphakanyiselwe esikhundleni esiphezulu, adluliselwe esikhundleni esingcono namkha enzelwe obunye ubuhle bomsebenzi ngoba anesihlobo esisesikhundleni samandla namkha ngoba azana nomuntu osesikhundleni samandla esikwazi ukufaka umoya wokuthi kwenzelwe umsebenzi loyo ubuhle nobungcono ayedwa.
Isibonelo 1: Abasebenzi ababili (u-A no-B) bangena emsebenzini embusweni. Banikelwa iinkhundla ezifanako, babangani, futhi basebenza ofisi yinye. Umsebenzi B uyaphakanyiswa uba Mphathi kaNomzana A. Ngenca yalokho-ke selakghona ukunikela uNomzana A "imisebenzi ekhethekileko", kobanyana azokuba nethuba eligcono lokwenza imisebenzi emihle kunabanye abasebenzi, ngendlela yokuthi azokuvulekelwa mathuba wokubonakala asebenza ngcono kunabanye abasebenzi nasele kulhlolwa kulinganiswa ukuthi basebenza njani. Nakufika isikhathi sokuhlolwa kwakaNomzana A, okwenziwa nguNomzana B ngetjisakalo nangendlela yokumenyula, uthola unongorwana wokusebenza kuhle, ngitjho nanyana kungakamfaneli nje lokho.
Isibonelo 2: Umsebenzi uba sehlelweni lokukhetha umuntu ekufuze aqatjhelwe umsebenzi othileko embusweni. Umsebenzi loyo wenyula umuntu othileko ngoba umuntu loyo amkhozakhe, namkha ngoba bamalungu wesiqhema sepolitiki sinye, namkha ngoba mhlamunye bamhlobo munye. Lokhu-ke kukudlisana ngobuhlobo, okuphambana nomnqopho womThethosisekelo neenrhuluphelo zomBuso.
Isibonelon 3: Zinengi iindlela umsebenzi osesikhundleni esiphezulu angasebenzisa ngazo isikhundla sakhe butjhwileni. Isibonelo: Abasebenzi abalawula iinkoloyi ezingena ephaga yeenkoloyi balayelwe kuhle ukuthi indawo yokuphaga leyo ngeyeenkhulu kwaphela, neemvakatjhi ezize ngomsebenzi. Nokho-ke isikhulu se-ofisi siyeqisa amehlo imilayo leyo, sinande sivumela umkaso ukuthi aphage ephaga yeenkhulu neemvakatjhi leyo. Isenzo esinjengaleso senza abasebenzi bangasayihloniphi imithetho, bangasazihloniphi neenkhulu zabo, kanti ngaphezu kwakho koke, isenzo esinjalo siliya ukusebenza kuhle kwehlangano.
Umssebenzi kufuze akhambe ngeendlela ezifaneleko ukuzwakalisa iinlilo zakhe namkha ukudlulisa ikulumo anayo
Nanyana kuvumakala nje ukuthi iinghonghoyilo, iinlilo nemibango kunande kuba khona emsebenzini embusweni, kodwa kusizakala woke umuntu - umsebenzi ofake isinghonghoyilo, nomqatjhi - kunye nomphakathi woke isinghonghoyilweso nasirarululwa msinyana hlangana nalabo abathintekako kiso. Kungakho-ke kunekambiso ethileko ebekelwe ukulandelwa ngibo boke abasebenzi ukurarulula iinlilo, iinghonghoyilo kunye nemibango. Kuqakathekile-ke nokho ukukhumbula lokhu okulandelako nakuneenghonghoyilo, iinlilo, nemibango:
a Isinghonghoyilo namkha umbango ungararululeka kuhle kwaphela nakube iinqhema ezibangako zihlala phasi kukhulunyiswanwe ngomoya wokuzwana/wokubuyisana.
b Nakube kunesinghonghoyilo, kunombango, umsebenzi angalandela leziindlela:
Isibonelo 1: USuphavayiza ukhuluma kumbi indlela umsebenzi othileko asebenza ngayo, nakuhlolwa ukuthi abasebenzi basebenza njani, ngaphandle kokunikela umsebenzi loyo ithuba elifaneleko lokuthi naye azikhulumele. Lokho-ke kuphambana nemithetho elawula abasebenzi nobudlelwana babo nabaqatjhi. ISuphavayiza yabasebenzi bombuso kufuze bona ilimuke ukuthi iKoro yabaSebenzi bomBuso kufuze bona ibe sibonelo esihle malungana nalokho okutjhiwo mithetho yelizwe, kunye nendlela nomoya ekutjho ngawo, abe enze neqiniso lokuthi uhlala enza okulungileko.
ii Ikambiso yebhodi yezokubuyisana ngokwe-ayithemu 151 yeTjhejuli 7 yomThetho ka-1995 wezobuDlelwana bezabaSebenzi, umsebenzi angabikela ngayo isikhulu somnyango umbango wokungaphathwa kuhle komunye namkha kwabanye abasebenzi. Isikhulu somnyango sona-ke kufuze bona sivule ibhodi yezokubuyisana bese sidlulisela indaba le kiyo, nakufumaniseka ukuthi siyabhalelwa kukuyirarulula sona ngokwaso.
Isibonelo 2: Isithunywa esinesililo ngokuthi kubonakala ungathi siqotjhwa emsebenzini ngendlela engakalungi singabikela isikhulu esingamele umnyango loyo, sona-ke ekufuze bona siqale umraro loyo sibone ukuthi urarululeka kuhle. Nakufumaniseka ukuthi isikhulu somnyango siyabhalelwa kurarulula umraro loyo kungakapheli ama-20 wamalanga, isithunywa esinesililweso singabawa isikhulu somnyango bona sivule ibhodi yokubuyisana kungakapheli i-10 lamalanga, yona-ke ezakulinga ukurarulula umraro loyo. Nakufumaniseka ukuthi ibhodi yokubuyisana nayo iyabhalelwa kukuwurarulula umraro loyo, isithunywa esinesililo sesingadlulela eKhotho yezabaSebenzi, siyokufuna khona isizo.
iii Nakube isililo somsebenzi siphathelene nokungakhanjiswa kuhle kwezinto nokwenziwa kwezinto ngendlela yokuzindlekela zisenziwa umBuso njengomqatjhi, isililweso/umbango ungadluliselwa kuMvikeli woMphakathi.
Isibonelo 3: Isithunywa esibona kwenziwa izinto ezingakalungi emsebenzini waso singabikela isuphavayiza yaso namkha sibikele isikhulu somnyango waso ngalokho. Nakube isithunyweso asaneliseki ngependulo yesuphavayiza namkha yesikhulu somnyango, sesingadlulela kuMvikeli woMphakathi. Laphokhunye-ke isithunywa singenyula ukuvele sitjhinge kuMvikeli woMphakathi zibekwa nje ngesililo saso.
Umsebenzi kufuze azibophelele ngokusebenzela ukuthuthukisela abasebenzi bakhe ezingeni eliphezulu, abakhuthaze abasebenzise kuhle, akhuthazele nobudlelwana obuhle bemsebenzini nebokuzwana.
Ukuphumelelisa umnqopho wekoro yembusweni ngokuphelela kwayo, okusebenzela umphakathi kuhle khulu, woke amasuphavayiza/abaphathi ekorweni yembusweni bathwele isibopho sokubona ukuthi boke abasebenzi abasebenza ngaphasi kwabo banelwazi nekghono lokwenza umsebenzabo ngefanelo, babone nokuthi bayakhuthazeka ukuthi benze umsebenzabo loyo, befuthi bayafisa bebayakghona nokukhuthaza ubudlelwana obuhle. Ekusebenzeleni ukuphumelelisa lokhu, isuphavayiza kufuze bona ikhumbule lokhu okulandelako:
a Ukuthuthukiswa kwabasebenzi kutjho ukuthi umsebenzi osesikhundleni sobusuphavayiza namkha sokuphatha kufuze bona:
ii ahlale aqala ahlole iindingo zokuthuthukiswa kwabasebenzi;
iii abeke ihlelo ekuzakuthuthukiswa ngalo abasebenzi;
iv abone ukuthi ihlelo lokuthuthukisa abasebenzi liyalandelwa;
v ahlale elusile ukuthi ihlelo lokuthuthukisa abasebenzelo liraga njengoba kufanele na;
Isibonelo 1: ISuphavayiza, ngokubonisana nomsebenzi osandukuqatjhwa, kufuze bona athole iindingo zokuthwasiswa (zokufundiselwa umsebenzi) kiloyomsebenzi. Iindingo zokufundiselwa umsebenzi ezitholakeleko kufuze bona zithathwe zifakwe ehlelweni lokuthwasisa umsebenzi loyo, elikhambisana nomsebenzi wakhe umsebenzi loyo, namkha eliphethwe yincwajana yekambiso yomsebenzi wakhe. Kufuze nokobana kutlanywe irherho lokuthwasisa abasebenzi, kobanyana kuzokwendlalwa ihlelo lokwakhiwa nokuthuthukiswa komsebenzi omutjha loyo.
b Ukukhuthazwa kuhle kwabasebenzi kutjho ukuthi umsebenzi osesikhundleni sobusuphavayiza namkha sokuphatha kufuze bona:
i azi ukuthi ukukhuthaza abasebenzi kutjho ukuthini;
ii ahlole alinganise ukuthi abasebenzi bakhuthazeke kangangani emoyeni ngomsebenzi wabo;
iii avule iindlela zokukhuphula izinga lokukhuthazeka kwabasebenzi, nakube kuyafuneka;
iv ahlale elusile ukuthi abasebenzi bakhuthazeke kangangani;
c Ukusetjenziswa kuhle kwabasebenzi kutjho ukuthi umsebenzi osesikhundleni sobusuphavayiza namkha sokuphatha kufuze bona:
i azi bona kutjho ukuthini ukusetjenziswa kuhle kwabasebenzi;
ii alinganise ukuthi basetjenziswa kuhle kangangani abasebenzi;
iii abeke iindlela ezivula amathuba wokusetjenziswa kuhle kwabasebenzi; begodu iv ahlale abeke ilihlo eliqala ukuthi basetjenziswa kuhle na abasebenzi.
Isibonelo 2: Amasuphavayiza namkha abaphathi kufuze bahlale babeke ilihlo baqale ukuthi ungangani umsebenzi owenziwa basebenzi, nokuthi bawenza kilipha izinga, ukwenzela ukwenza iqiniso lokuthi boke abasebenzi basetjenziswa kuhle ngokupheleleko. Lokhu-ke kuzakukhandela ukuthi kungabi nabasebenzi abanomsebenzi omnengi khulu, ukube abanye banomsebenzi omncani khulu. Abasebenzi nabo kufuze bona bazijayeze ukwenza nemisebenzi imisebenzi engaphezu kwesikhundla somsebenzi wabo, kobanyana bazokwazi ukukhula bathuthuke ngelwazi lomsebenzi, kobanyana bazokutholakala bawulungele umsebenzi nakufika isikhathi sokuthi kufuneke bona benze umsebenzi osezingeni elingaphezu kewabo.
d Ukukhuthazwa kobudlelwana obuhle bemsebenzini nebokuzwana hlangana nabasebenzi kutjho ukuthi umsebenzi osesikhundleni sobusuphavayiza namkha sokuphatha kufuze bona:
i azi kuhle ukuthi kutjho ukuthini ukuba nobudlelwana obuhle bemsebenzini nebokuzwana hlangana nabasebenzi;
ii alinganise ukuthi ubudlelwana bemsebenzini buhle kangangani hlangana nabasebenzi, nokuthi abasebenzi ngokwabo bezwana kangangani;
iii avule iindlela zokwenza ubudlelwana bemsebenzini bube ngcono, nebokuzwana hlangana nabasebenzi bube ngcono, nakube kuyafuneka; begodu iv ahlale abeke ilihlo ukuthi ubudlelwana bemsebenzini nokuzwana hlangana nabasebenzi kuhlale kukuhle.
Isibonelo 3: Amasuphavayiza namkha abaphathi kufuze babeke ilihlo batjheje ukuthi kuhlala kunomoya wokuzwana newokusebenzisana ndawonye hlangana kwabasebenzi, balamule msinyana nakufumaniseka ukuthi kunomoya wokungezwani newokusebenzisana ngokuphikisana hlangana nabo abasebenzi.
Umsebenzi kufuze asebenze kuhle nangendlela efundisiweko nelungileko nabanye abasebenzi, ngaphandle kokukhetha ubuzwe, ubulili, ukuthi umuntu umhlobobani, ugowamuphi umphakathi, umbalabani, wenyula ukuphilisana nesingani sabulilibani, mdala kangangani, ngowayiphi ikolo, ngowayiphi ipolitiki, ngowayiphi ikolelo, nokuthi ngowesiko namkha ilimi liphi.
UmThethosisekelo, umthetho wezabasebenzi newokuqatjhwa kwabo kunye nomThetho ongakaTlolwa, unikela abasebenzi bombuso ilungelo lokuphathwa kuhle nangokulingana. Nakufumaniseka ukuthi ilungelwelo kunendlela elithikaziseka ngayo, abasebenzi bangasebenzisa ihlelo lokulamula imibango elisemThethweni ka-1994 wezabaSebenzi bomBuso, nemiBandela Yokusebenzisana labaSebenzi bomBuso (i-Public Service Regulations) kunye nomThetho ka-1995 wezobuDlelwana bemiSebenzini, namkha baye eKhotho yezomThethosisekelo, namkha baye eKhotho eKulu namkha baye kuMvikeli woMphakathi bayokufuna khona isizo, kuye ngobujamo bezinto ukuthi bunjani. Ngalokho-ke kuqakathekile ukuthi amasuphavayiza namkha abaphathi ekorweni yabasebenzi bombuso bazi ukuthi kutjho ukuthini ukuphatheka kuhle nangendlela elungileko.
a Ukusebenza kuhle nangendlela elungileko nabanye abasebenzi kutjho ukuthi umsebenzi kufuze bona:
i ahlale awahlonipha amalungelo akhona ngokomThetho ongakaTlolwa, nangokoMthethosisekelo, nangokomThetho wezabaSebenzi, nangeminye imithetho efaneleko wabanye abasebenzi;
ii ahlale anikela abanye abasebenzi ithuba lokuzikhulumela baveze ihlangothi lendaba ekukhulunywa ngayo;
iii ahlale avumela abanye abasebenzi ukuthi babe nabajameli nakube babawa njalo; begodu iv ahlale azimisele ukukhulumisana/ukubonisana ngengqondo evulekileko.
Isibonelo 1: Lokhuya umsebenzi nakabekwe mhlamunye icala lokungaziphathi kuhle, kufuze bona icala lakhe likhanjiswe ngekambiso efaneleko begodu likhanjiswe kuhle ngendlela elungileko.
Ukulunga kwekambiso kutjho ukuthi kufuze kulandelwe ikambiso ethileko yokukhalima, la umsebenzi kufuze khona bona:
aziswe kusese nesikhathi ngecala avulelwe lona;
anikelwe ithuba lokuzikhulumela ecaleni;
abe nelungelo lokujanyelwa;
akghone ukuthola loke ilwazi ekufuze alithole;
abe nelungelo lokuhloma abofakazi imibuzo; godu abe nanelungelo lokudlulisela icala lakhe phambili.
Ukulunga okupheleleko kutjho ukuthi woke amaphuzu afaneleko kufuze bona aqalwe aqalisiswe ngelihlo elivulekileko nelingathathi hlangothi, ngaphambi kobana kuthathwe isiqunto.
b Ukusebenzisana ngendlela efundisekileko nabanye abasebenzi, kutjho ukuthi umsebenzi kufuze bona:
i abe nelwazi elaneleko ngesihloko esithileko;
ii akghone ukuyisikimela msinyana imilayo anikelwa yona namkha iimbawo ezimbawa okuthileko;
iv abe nelitho alenzako esiqhemeni somsebenzi esisebenzisanako, kobanyana kuzokwenziwa umsebenzi/ kuzokurarululwa imiraro;
v ahloniphe amalungelo wabanye abasebenzi; begodu vi acabangele neenrhuluphelo zabanye abathintekako lapho.
c Ukusebenzisana ngendlela efaneleko nabanye abasebenzi, kutjho ukuthi umsebenzi kufuze:
i angabandlululi abanye abasebenzi ngokungakafaneli nanyana ngayiphi indlela;
ii aphathe boke abasebenzi njengabantu abalinganako ngeenkhathi zoke;
iii akghone ukuqala izinto ngelihlo eliqala mahlangothi woke, litjheje koke ngaphandle kokutjhigamela ncanye ekuthatheni kwakhe iinqunto ezithinta abanye.
Isibonelo 2: Isuphavayiza inikela abasebenzi esonta nabo isikhathi sokuyokuphumula ekhaya, kodwa iyala ukunikela abasebenzi bamanye amabandla isikhathi sokuyokuphumula ekhaya. Lokhu kukubandlulula. Zoke iinqhema zekolo kufuze ziphathwe ngokufana.
Umsebenzi akazihlanganisi nemisebenzi yepolitiki yesiqhema esithileko emsebenzini.
NgokomThethosisekelo, iKoro yabaSebenzi bomBuso akufuneki ibe nomoya wepolitiki ekhambisana nawo emsebenzini eyenzela isitjhaba. Lokhu-ke kutjho ukuthi abasebenzi bombuso kufuze basebenzele illizwe loke, bangakhethi. IKoro yabaSebenzi bomBuso nabasebenzi bayo ijamele ukwenzela isitjhaba selizwe loke umsebenzi, ngalokho-ke ayikwazi ukuphakamisa irhuluphelo yesiqhema sepolitiki nanyana ngisiphi emsebenzinayo.
Isibonelo 1: Umuntu owembethe isikibha esitlolwe iinqubulo zesiqhema sepolitiki asemsebenzini wokukhupha iimbhugwana azinikele umphakathi, angahle abekwe icala lokubandlulula ngesipolitiki nakungenzeka abhalelwe kunikela umuntu othileko ibhugwanakhe ngesikhathi esibekiweko, ngitjho nanyana ibhugwana leyo izabe iriyadiswe zizinto ezingaphezulu kwelawulo lomuntu ozikhuphako loyo. Ukudlula lapho, omunye umuntu angaphatheka kumbi ukusizwa mumuntu ophakamisa iinrhuluphelo zepolitiki zesinye isiqhema, endaweni yombuso, engeyomphakathi woke.
Isibonelo 2: Umsebenzi ovumela amalungu weenqhema zepolitiki ezithileko zithole ilwazi lemininingnwana engeyomphakathi, kodwa alele amalungu wesinye isiqhema ukuthola imininingwana leyo, uzabe ubhalelwe kusebenzela boke abantu beSewula Afrika ngaphandle kokukhetha ukuthi bangabayiphi ipolitiki.
UKWENZIWA KWEMISEBENZI
Umsebenzi usebenzela ukuphumelelisa iminqopho yendawo ayisebenzelako ngendlela engadli imali, nangendlela eyanelisa ikarekelo yomphakathi.
Emsebenzini wabo wawokemalanga, abasebenzi kufuze bahlale bazibuza ukuthi lokho abakwenzako kuyaphumelela na ukuzalisa umnqopho wekoro abayisebenzelako. Lokhu-ke kufuna ukuthi boke abasebenzi babe nelwazi elipheleleko lokuthi uyini umnqopho wekoro abayisebenzelako namkha wehlangano yabo yoke, ngaphezu kwalokho, kufuze bayazi kuhle nemisebenzabo umsebenzi ngamunye ngamunye, imisebenzi abayenza la basebenzela khona.
Amasuphavayiza namkha abaphathi kiwo woke amazinga kufuze bahlale bazibuza ukuthi umsebenzi owenziwa makoro abasebenza kiwo asebenza kuhle na ukuphumelelisa umsebenzi indawo abayisebenzelako enqophe ukuwenza.
Abasebenzi, ngokunjalo namasuphavayiza namkha abaphathi kufuze bona bahlale belusile, baqale ukuthi kungabi namsebenzi obuyelelwako, ukube eqinisweni kufuze wenzise ngesinye isijamiso.
Isibonelo 1: Umsebenzi othileko udlala imidlalo ekhomphiyutheni ngekhomphiyutha ye-ofisini, ngesikhathi somsebenzi. Lokhu-ke kukukwenzela phasi umoya wokusebenza ngokuzimisela nangokuzibophelela, begodu kukukweba isikhathi somsebenzi, ngalokho-ke kukukweba nemali yomsebenzi. Umuntu nakazithola anganalitho angalenza ngesikhathi somsebenzi, kufuze bona atjele isuphavayizakhe kobanyana yona izokubona ukuthi umsebenzi loyo utholelwa ilitho angalenza, ngaleyindlela-ke kuzokuba lula ukuphumelelisa iminqopho yehlangano.
Isibonelo 2: Umphathi olawula ihlelo lesabelo seemali kufuze bona atjheje ayelele ekusebenziseni kwakhe iimali zomphakathi ezibekwe ezandleni zakhe ekuphumeleliseni umnqopho wehlelwelo. Lokhu-ke kufuna ukuhlelelwa kuhle ngokuyelela, kubalekelwe nomukghwa wokuthi kunande kuba neenqunto ezithathelwa kwesikhatjhana namkha ezithathwa ngokupharhazela.
Umsebenzi unomkhumbulo omuhle owakhako, uwenza kuhle umsebenzakhe, ufuna Iindlela ezingakavami zokurarulula imiraro, abe aphakamise nendlela yokusebenza kuhle kuphunyeleliswe umsebenzi ngendlela yomthetho.
Abasebenzi kufuze bona bazinikele ngokupheleleko ekwenzeni umsebenzabo. Kufuze bona iinqgondo zabo bazibeke emsebenzini abawenzako qho nabasemsebenzini, balinge nokwenza umsebenzabo msinyana nangcono, kobanyana bazokuthola imiphumela engcono yokwenzela abantu umsebenzi kuhle. Minengi imiraro ekuhlangatjezwanwa nayo emsebenzini ngesikhathi somsebenzi. Abasebenzi kufuze bona balwele ukuthola iindlela zokurarulula imiraro leyo msinyana nangendlela engehle kinazo zoke, ukudlula lapho balinge nokufuna iindlela ezihle zokukhandela ukuthi imiraro enjalo ingaphindi yenzeke.
Isibonelo 1: Umsebenzi nakasebenza ephikweni elikhupha iintifikedi nakalimuka ukuthi umphakathi awukaneliseki ngekambiso esetjenziswako ukukhupha iintifikedezo, befuthi side khulu nesikhathi esithathwako ukuthi zilunge iintifikedi, kufuze bona aqale ukuthi kghani angeke athola ezinye na iindlela ezingawukhambisa msinyana umsebenzi lo, bese utjela usuphavayiza wakhe ngombonwakhe loyo.
Isibonelo 2: Umsebenzi osebenza e-ofisini esebenza ngomphakathi nakalimuka ukuthi abantu bayatlhaga ukuthola indawo yokuphaga, namkha bajama idresi isikhathi eside, kufuze azihluphe afune indlela ekungararululwa ngayo umraro lo. Mhlamunye iziko elisiza umphakathelo lingasuswa la likhona, litjhidiselwe la kuzakuba lula khona emphakathini ukuthi uthole indawo yokuphaga, namkha mhlamunye kungaqalwa ukuthi angeze kwangezelelwa elinye iziko elinjalo ngokuthi kwakhiwe elinye na.
Umsebenzi uwenza ngesikhathi esibekiweko umsebenzi wakhe
Abasebenzi abalimuke ukuthi umsebenzabo abanikelwe wona ngokusemthethweni uqakatheke khulu, balimuke nokuthi ngenca yalokhu-ke umsebenzi abanikelwe wona kufuze bona bawenze ngeengqondo zabo ezipheleleko, baziphe nesikhathi esaneleko sokuwenza, bawenze ngamandla apheleleko. Abasebenzi kufuze bona benze umzamo wokuthi umsebenzabo bawuqeda ngesikhathi ababekelwe sona.
Ukudlula lapho, abasebenzi kufuze bakhuthalele nokuzikhuthaza, umsebenzabo bawenze ngokuthembeka ngokulandela imithetho nemibandela ebekiweko, ngaphandle kokukhunjuzwa mumuntu.
Isibonelo 1: Umsebenzi uladelwa emsebenzini ngenca yokuthi ngayizolo ebusuku uhlezi ephathini kwabe kwaba sebusuku, anjalo nje akakghoni ukwenza umsebenzi wakhe kuhle ngoba udiniwe. Umsebenzi onjalo unecala lokungabi nokuziphendulela, nelokudlala ngemali yomphakathi.
Isibonelo 2: Umsebenzi nakazakukghona ukuqeda umsebenzi orhabekileko anikelwe wona, kufuze asebenze ngendlela yokuthi akaphundwa lilanga abekelwe lonelo ukuthi aqede umsebenzi. Lokhu-ke kungamfuna ukuthi asebenze ngitjho nangesikhathi setiye, nangesikhathi sedina, ngitjho nanyana selatjhayisile imbala, namkha abawe abanye asebenza nabo bamlekelele nakube umsebenzi loyo mnengi khulu ukuthi angawenza awuqede ayedwa ngesikhathi abekelwe sona.
Umsebenzi wenza umsebenzi wakhe ngendlela efundisekileko nelungileko.
Abasebenzi kufuze bona bahlale bazibuza ukuthi umsebenzi abawenzako uyabajabulisa na, bazibuze nokuthi nangathana bebababantu ababenzela umsebenzi loyo ngendlela bawenza ngawo bona bebazawuthokozela na. Abasebenzi godu kufuze bona bahlale bazibuza ukuthi abanye abantu [aba(li)ngani babo bemsebenzini, amasuphavayiza kunye nomphakathi ] babaphatha ngehlonipho yobuntu babo na, bazibuze nokuthi baveza ilwazi, nethabo ekusebenzisaneni kwabo nabo na, bazibuze godu nokuthi mbala balisizo kibo na. Ukuthi abasebenzi bakghona kangangani ukwenzela isitjhaba umsebenzi ngendlela ehle nefundisekileko, kuya ngokuthi bona ngokwabo abasebenzabo banelwazi elingangani lomsebenzi abawenzako; lokho-ke ngokwakho kusaqinisela khona ukuqakatheka kwesibopho sabaqatjhi nabasebenzi ngokwabo sokuqalelela ukufundiswa kwabasebenzi umsebenzi (ukuthwasiswa).
Isibonelo 1: Kesinye isikhathi umsebenzi osebenza ekhawuthareni kufuneka asize umuntu obonakala ungathi akazwisisi ukuthi kubayini izinto ezithileko kufuze zenziwe ngendlela ethileko. Umsebenzi osizako akukafaneli ukuthi aphakamise umoya ebujamweni obunjalo, kodwa kufuze bona ahlathululele umuntu ngesineke iinzathu ezenza bona izinto zenziwe ngendlela zenziwa ngayo. Nakufumaniseka ukuthi nalapho umuntu loyo solo akazwisisi, umsebenzi anganonisa umuntu loyo ukuthi asitlole phasi isililo sakhe, abe amnikele ne-adresi la kufuze sithunyelwe khona.
Isibonelo 2: Nakube umsebenzi usebenza ukuphendula imibuzo yomphakathi etloliweko, kufuze bona enze iqiniso lokuthi yoke imibuzo iphendulwa msinyana, enze neqiniso lokuthi iimpendulwezo zingezilungileko, befuthi zitloleke ngelimi elihle, lokuzithoba. La kufumaniseka ukuthi akukghonakali ukuphendula khonokho, ubuncani umsebenzi angabenza kutlola incwadi khonokho atjho ukuthi uyitholile incwadi ebuzako, kodwa ipendulo isalungiswa.
Isibonelo 3: Umsebenzi osandukungena emsebenzini ubekwa ekhawuthareni la kusizelwa khona abantu ngaphandle kobana kube nomuntu omqalileko ukuthi usebenza njani, begodu ukube akakabuwuthwasela nomsebenzi loyo. Nanyana abanye bangathi vele umsebenzi loyo kufuzile "afunde umsebenzi asebenza" nje, kodwa kufuze kukhunjulwe ukuthi igama lomqatjhi lingonakala kangangani nange kungenzeka umsebenzi loyo aphosise enze okungakalungi, kucatjangwe nokuthi ungangani umonakalo ongenzeka ngenca yokubambezeleka komphakathi ukusizeka.
Umsebenzi akazifaki emahlelweni namkha enze izinto ezizakuliyana nomsebenzi wakhe.
Ukwakha ukuthembeka ekorweni yabasebenzi bombuso nokwenza ukuthi kuhlale kukhona ukuthembekokho, boke abasebenzi bombuso balindeleke ukuthi basebenze ngokuthembeka nangokuzinikela. Lokhu-ke kufuna abasebenzi, nanyana basemsebenzini nanyana abakho emsebenzini, bangazihlanganisi nezinto:
a ezingathathwa njengokukhwabanisa namkha ubusela;
b ezingacabhelana nomsebenzi wabo;
c ezingafaka umoya othileko emsebenzini abawenzako;
d ezingafaka umoya othileko ongabenza babhalelwe kuqala izinto ngokulingana ekuthatheni kwabo iinqunto;
e ezingaphathisa umBuso iinhloni njengoba umuqatjhi nje; namkha f ezingenza babonwe njengabantu abatjhigamele ncanye nokuqala bathande, bakhethe, benyule abanye kunabanye ngokungafaneli.
Indlela abasebenzi abaziphatha ngayo emsebenzini nangaphandle komsebenzi kufuze ukuthi ibe ngendlela yokuthi uRhulumende obusako namalungu womphakathi bazabathemba ukuthi bawenza ngokuthembeka umsebenzabo, ngokuqalelela kwaphela umnqopho wokusebenzela umphakathi kuhle kwamambala.
Isibonelo 1: Umsebenzi osebenza ngokuhlola umthelo, nanyana usemsebenzini nanyana ngesikhathi sakhe, akakafaneli ukuvumela umphakathi umthenge kobana awusize ngokuthi ungakubalekela njani ukubhadala umthelo.
Isibonelo 2: Umsebenzi akakafaneli ukuba lilungu lebhodi namkha lehlangano esebenzisana nomnyango wakhe.
Umsebenzi kufuze azitsomule ehlelweni elisemthethweni lokuthatha iinqunto elingahle libangele ukuthi athole inzuzo ngokungakafaneli, begodu lokhu-ke kufuze bona umsebenzi akumemezele ngokwefanelo.
Abasebenzi nababona ukuthi angeke bakghone ukuhlala baqale izinto zoke ngelihle elilinganako nelingakhethiko ekuthathweni kweenqunto, namkha nababona ukuthi abanye abantu bangahle babasole ngokuthi angeze bakghone ukuhlala baqale izinto ngelihlo elilinganako nelingakhethiko ngenca yokuthi baseenjamisweni ezithileko zangaphandle, kufuze bona bazitsomule khonokho emahlelweni anjalo kobanyana kuzokuvikeleka isithunzi negama elihle lokuthembeka kweKoro yabaSebenzi bomBuso.
Isibonelo 1: Umsebenzii nakasebandleni elikhetha umsebenzi ekufuze avale isikhundla somsebenzi, bese uthola ukuthi omunye wekhabo naye wenze isibawo somsebenzi loyo wabe wayokufika ehlandleni lokugcina lokuhlolwa kokugcina kwabangalungela umsebenzi loyo, umsebenzi loyo kufuze bona azitsomule ebandla elihlola abasebenzabo, ngoba angeke athathwa ukuthi uzakukghona ukuhlala aqala izinto ngelihlo elilinganako nelingakhethiko ehlelweni elinjalo. Begodu umsebenzi loyo kufuze atlole incwadi akuveze lokho.
Isibonelo 2: Nakube umsebenzi usehlelweni lomBuso lokuthenga inarha, ukube kodwa enye yenarha leyo ingeyesihlobo sakhe, umsebenzi loyo kufuze abikele abaphathi bakhe ngalokho, bese uyazitsomula emsebenzi wokuthenga inarha.
Umsebenzi uyasivuma isibopho sokulisebenzisa ithuba lokuhlale afundiselwa umsebenzi ukuya phambili nelokuzithuthukisa ukuya phambili ngaso soke isikhathi emsebenzini wakhe.
Kumsebenzi osibopho ebaphathini nakumasuphavayiza ukubona ukuthi abasebenzi babo bahlale bathwasiselwa umsebenzi, ukwenzelela ukuthi bazokwazi ukuzenzela umsebenzabo babodwa ngaphandle kokulandelelwa, futhi bazokuhloma nangelwazi lokubathuthukisa ngomuso. Nokho-ke kumsebenzi osemahlombe womunye nomunye umsebenzi ukuthatha amagadango wokuqinisekisa ukuthi:
a unelwazi elipheleleko lokuthi yini elindeleke kuye njengomsebenzi wembusweni;
b unelwazi elipheleleko lokuthi wenziwa njani umsebenzi wakhe; begodu c wandisa ilwazi lakhe nekghono lakhe lomsebenzi, kobanyana ngomuso azokwazi ukusetjenziswa neenkhundleni eziphezulu.
Isibonelo 1: Nakube umsebenzi osandukuqatjhwa akanaqiniso lokuthi wenziwa njani umsebenzi ekufuze awenze, kufuze bona ayokuqala imilayo elawula umsebenzi loyo, abawe isizo neba(li)nganini bakhe namkha kusuphavayiza wakhe, namkha ababuze bobabili.
Isibonelo 2: Abasebenzi esele basebenze embusweni iminyaka eminengi, kungenzeka batlhayele ngelwazi lamanye amakoro womsebenzi wabo. Kungabasiza-ke abasebenzi abanjalo ukuthi basebenzise ithuba lokufunda ukuya phambili, njengokuthi nje bafunde baqede imojuli ethileko yesifundo esiphathelene nomsebenzabo, namkha barejistare eziko lezefundo bakhuphule ifundwabo.
Umsebenzi usebenza ngokuthembeka nangendlela yokuziphendulela nakasebenza ngeemali zombuso, begodu ipahla yombuso nezinye iinsetjenziswa ukusebenzisa kuhle, futhi akusebenzisele umsebenzi kwaphela.
Umphakathi uyabathemba abasebenzi bombuso, ngalokho-ke uliselela ipahla yombuso, neemali zombuso, nalo loke ilifa lombuso ezandleni zabo, ngethemba lokuthi bazakuphatha kuhle nangokuthembeka.
Abasebenzi kulindeleke nokobana basebenzise imali nepahla yomBuso ngokuyibabalela, ngendlela ezakwenza abatheli bomthelo basizakale. Kuqakathekile ukuthi abasebenzi balimuke ukuthi nayiyincani imali esetjenziswa mBuso, ayavuleka namathuba wokuthi umBuso abantu uzabenzela umsebenzi ongcono ngemadlana ekhona leyo.
Isibonelo 1: Umsebenzi nakanomtjhini wefeksi, akukafaneli bona anande athumela namkha amukela amafeksi wezinto zakhe zangeqadi unga ngewomsebenzi. Umsebenzi nakafuna ukuthumela ifeksi yangeqadi, kufuze bona athole imvumo yokwenza njalo, begodu kufuze nokuthi akubhadalele ukusebenzisa kwakhe umtjhini wefeksi.
Isibonelo 2: Umsebenzi usebenzisa ipahla yomBuso (iimodere, imitjhini, ifenitjhari, njll.), budlabha, bekwenzeke umonakalo. Lokhu-ke kutjho ukuthi imali yomphakathi kudlalwa ngayo, kutjho godu nokuthi kuyakateleleka ukuthi abantu benzelwe umsebenzi wezinga eliphasi, ongazisiko, ukube kanti lokho akusikareko yomphakathi.
Isibonelo 3: Umsebenzi usebenzisela ipahla yomBuso (nanyana yini, ukusukela ephepheni, ukuya epenseleni, ukuya eemoderweni) izinto zakhe zangeqadi. Lokhu-ke akuwubuyiseli umphakathi, ngoba isenzo esinje asisikho ukwebela umBuso nabatheli bomthelo nje kwaphela, kodwa senza nokuthi umphakathi ungasayihloniphi iKoro yabaSebenzi bomBuso.
Umsebenzi uphakamisa ihlelo lokuphatha elihle, nelenzela izinto emkhanyweni, nelinokuziphendulela.
Ukuphakanyiswa kwehlelo lokuphatha elihle, nelenzela izinto emkhanyweni, nelinokuziphendulela, kutjho ukuthi esinye nesinye isakhamuzi kufuze bona sibe nethuba elilinganako lokusizwa kuhle nangomoya omuhle, ngaphandle kokukhetha amajamo wesakhamuzeso, nokuthi simumuntubani, nokuthi simhlobobani, njll.
Ekwenzeni kwakhe umsebenzi wakhe kuhle, ngendlela enokuziphendulela okuhle, kufuze bona kuhlalwe kuqalelelwa iinrhuluphelo nekambisolawulo yomThethosisekelo. Abasebenzi kufuze bahlale ngaso soke isikhathi balinga ukuqeda umsebenzabo ngaphandle kokuriyada, kanti godu kufuze nokuthi bahlale ngaso soke isikhathi balinga ukwenza umsebenzabo ube ngewezinga eliphezulu, ngitjho nanyana umsebenzi loyo ungabonakala ungakaqakatheki namkha ungazisi.
Isibionelo 1: Umsebenzi uthunywa ukugaya amakhophi wemitlolo ethileko ekufuze bona iphekelele iincwadi ezitlolelwe iinjamiso namkha iinhlangano ezithileko. Amakhophi lawo kufuze bona abonakale kuhle, ahlanzeke, aqaleke kuhle; lokho-ke kuphakamisa negama lehlangano la abuya khona – iKoro yabaSebenzi bomBuso.
Isibonelo 2: Umsebenzi olawula iimodere zomBuso kufuze bona aqinisekise ukuthi iincwadi eziphethe imininingwana yamakhambo weemoderezo (ama-log-book) zibuyiswa zoke ngesikhathi ephikweni asebenzela kilo umsebenzi loyo, abe enze neqiniso lokuthi woke amakhilomitha iimoderezo eziwakhambileko atloleke, arekhodeka kuhle.
Isibonelo 3: Zoke iimvumelwana zomsebenzi kufuze bona zirekhodwe kuhle, kobanyana nakwenzekako kube nofuna ilwazi ngazo, namkha nakube kuvuka ipikiswana ngazo, kuzokukghonakala ukuthi kuhlathululwe ngekambiso elandelweko nazenziwako, ngokunjalo kukghonakale nokuthi kuphendulwe ukuthi ngimaphi amaphuzu aqalelelweko nazithathwako. Lokhu-ke kuzakuphakamisa negama lokwenzela izinto emkhanyweni.
Umsebenzi nakasemsebenzini kufuze bona abikele abaphathi abafaneleko nakube kunobukhwabanisa, ubukhohlakali, ukudlisana ngobuhlobo, ukwenza izinto ngendlela engasiyo namkha nanyana yini ephambene nokulunga namkha ephambana nekarekelo yomphakathi.
Ubukhohlakali kutjho kuphelelwa komuntu bubuntu bakhe, khulu khulu ukuthenga umuntu namkha ukukhwabanisa. Kuvamise ukukhambisana namanye amacala wobulelesi, njengokufaka umoya wokurhweba ngeendakamizwa nje, nokukhukhuthisa iindakamizwa, nokwenza unga kunabasebenzi babe bangekho, ukukhwabanisa kunye nobulelesi obuhlelelweko obungahle bukhisimeze amandla womnotho. Kokuthoma, ubukhohlakali buyindlela yokuphela kobuntu, begodu buyingozi kumbi emphakathini nanyana ingaba ngimuphi. Umoya ohlale usunduza ubukhohlakali "ngewokuziregisa msinyana". Kwesibili, bunyaza ihlelo lepolitiki elisemthethweni ngokubulala ithemba nokuthembeka, ngoba umbuso nawungasathenjwako, kuvuleka ithuba lokutjharagana kwezinto nokungahlonitjhwa komthetho. Kwesithathu, ubukhohlakali buvala indlela yokusebenza nokuhluma komnotho. Lokhu-ke bukwenza ngokunyefisa amasiso, nanyana ingaba ngewabosomabhizinisi bakhona lapha ekhethu nanyana kungaba ngewabosomabhizinisi bangaphandle. Ubukhohlakali budla ukwethenjwa kombuso nokwedemokhrasi. Ngalokhu-ke kufuze bona siburuthule busiphuke nemirabhi yabo.
Kumsebenzi osibopho wabo boke abasebenzi ukuveza nanyana ngikuphi ukwenza okuphambene nomthetho, ukungathembeki namkha izenzo zobukhohlakali; umsebenzi akathi msinyana angabona ubukhohlakali nokungathembeki okunjalo abikele isuphavayiza yakhe namkha umphathi wakhe. Izenzo zobukhohlakali zivamise ukusekelwa kutlhoga ilwazi lomthetho wokuziphatha, nokutlhoga isibopho sokuziphendulela emphakathini, kunye nokudlisana ngobuhlobo.
Isibonelo 1: Umsebenzi osebenza ukuthutha abanye abasebenzi ngebhesana yomBuso kungenzeka avunyelwe ukukhamba nebhesana leyo ayokulala nayo kwakhe, ngabonobangela abaphathekako. Kuyenzeka-ke abasebenzi abanye asebenza nabo bambona asebenzisa ibhesana le njengeteksi, ukuzenzela imadlana. Abasebenzabo-ke kufuze bona babikele isuphavayiza yomsebenzi loyo msinyana. Nakufumaniseka ukuthi akuthathwa gadango elifaneleko, indaba le ingadluliselwa kuMvikeli woMphakathi.
Isibonelo 2: Umsebenzi osebenza emNyangweni wezokuThutha, osebenza ukukhupha amathikithi wabatjhayeli abaphule umthetho wendlela nakathengwa mtjhayeli omunye ngemali, kufuze bona aklarhe umtjhayeli loyo, kobanyana azokuvulelwa icala lokuthengwa. Nakube umsebenzi uyavuma ukuthengwa, uzabe uzethwesa icala lobukhohlakali.
Isibonelo 3: Umsebenzi othileko akanasandla ebukhohlakalini, kodwa uyazi ukuthi abanye abasebenzi asebenza nabo bayabenza ubukhohlakali. Nakube umsebenzi loyo uyathula nelwazi lakhe lobukhohlakali babanye angabuvezi, kuzabe kutjho ukuthi ubalekela umsebenzi ohlanganyelweko oyingcenye yakhe naye, bokuvikela igama leKoro yabaSebenzi bomBuso lihlale lilihle. Ebujamweni obunjalo-ke umsebenzi othule nelwazi loyo uthathwa njengomsizi ebukhohlakalinobo.
Umsebenzi kufuze anikele iseluleko ngokuthembeka nangaphandle kokutjhigamela ncanye ngalo loke ilwazi elikhona nelaziwako eenkhulwini nakube zimbawa isizo elinjalo.
Abasebenzi nababawiwa ukuthi baluleke iinkhulu ngananyana yini, kufuze bona lokho kwenziwe ngokuthembeka, nangokulandela umthethokambiso wefundiso yokuziphatha kuhle emsebenzini. Isiluleko esinjalo akukafaneli bona singenwe mumoya wokuzenyulela lokho okuthandwa mumuntu ngesiyena, namkha lokho okungathandwa mumuntu ngesiyena.
Isibonelo: Umsebenzi ophethe isililo somunye umsebenzi asebenza naye amrhawukelako akukafaneli bona afihlele abaphathi amanye amaphuzu enzelele ukuthi isililo somsebenzi loyo sizokubekeka ngcono. Ukufihla eminye imininingwana endabeni enjalo kungahle kuwulimaze umnyango la kusebenza khona umsebenzi loyo, namkha kulimaze umBuso woke
Umsebenzi kufuze ahloniphe isifuba seendaba ezithileko, semitlolo ethileko, seenkulumiswana ezithileko, selwazi elikhethekileko namkha selwazi elithathwa njengelwazii elisifuba namkha eliyifihlo.
Ukwenzela izinto emkhanyeweni, hlangana nokhunye okukutjhoko, kutjho nokuthi omunye nomunye unelungelo lokuthola ilwazi eliphethwe mBuso, nakube ilwazi elinjalo lifunelwa ukuvikela amalungelo athileko womuntu. Nokho-ke kungenzeka kube nelwazi elinye elithathwa njengelwazi elikhethekileko, ekungakafaneli laziwe nanyana ngubani, elisifuba. La izinto zijame njalo khona, kumsebenzi osibopho womsebenzi ukuhlonipha indaba esifuba, ihlale isifuba njalo, ngoba nakungahlumbukwenzeka lokho, kungalimala umBuso.
Isibonelo 1: Kuzabe kuyinto engakalungi nange umsebenzi angaphakisa iimbikiindaba ilwazi elisifuba, njengemitlolo yamamemorandamu weKhabinethi nje, namkha imitlamo yemithethokambiso kaRhulumende obusako.
Isibonelo 2: Ilwazi elisemarekhodini wabasebenzi ngamunye ngamunye lithathwa njengelwazi elisifuba, nje-ke kufuze bona lihlale ngeenkhathi zoke lithathwa njengesifuba. Ilwazi elinjalo alikwazi ukudluliselwa ebantwini bangaphandle, njengamatjhorense nje nezinye iinhlangano, ngaphandle kobanyana kunesizathu esizwakalako sokwenza njalo; nakhona lapho kufuze bona kutholakale imvumo yokulidlulisela phambili ilwazelo.
Isibonelo 3: Ukukhulumisana ngemitjhini yama-elekthronikhi.
Ilwazi elilumelako nelisifuba lingakhanjiswa ngefeksi kwaphela nakube ayikho enye indlela ephephileko elingakhanjiswa ngayo. Ifeksi enjalo kufuze bona loyo ebuya kuye ayinikele imvumo ntanzi yokuthi ingakhamba ngefeksi; ilwazi elithathwa njengelwazi elisifuba esikhulu neliyifihlo ekulu alikafaneli lithunyelwe ngehlelo lokukhambisa ilwazi la ubani nobani bangakghona khona ukubona imininingwana yalo, ngaphandle mhlamunye kokuthi kube namagadango athathwako wokuvikela ilwazelo emehlweni womphakathi. Ngazo zoke iinkhathi ilwazi kufuze bona livikelwe ngesikhiya esingaba nanyana ngayiphi indlela.
Ukulawulwa kokutholakala kwelwazi: Amakoro ngamakoro welwazi kufuze bona abantu ilwazelo elithunyelwe kibo bakghone ukulithola. Kufuze nokuthi kube nerherho lokulawula abantu abavunyelwe ukuthola ilwazi elithileko. Amalungelo wokuthola ilwazi kufuze bona acabangele nengomuso lokuragela phambili kwebhizinisi eyenziwako. Ama-pass-word nanyana kungaba njani kube njani akukafanelil kwabelwanwe ngawo hlangana nabantu, omunye nomunye kufuze abe neyakhe. Indlela yokuthola ilwazi esebenza ngerimowudi kufuze bona ilawulwe ivikelwe ngeendlela ezifaneleko ngehlelo lokuzazisa elibuza libuzisise, neendlela zokwenza umtlolofihlo nezokufakazela ukuthi umuntu unguye loyo athi unguye nangambala. Ukuvunyelwa komunye umuntu kwenzeka kwaphela nakube akunangozi yokwenza njalo.
I-E-MAIL ne-WWW: Kufuze isetjenziselwe umsebenzi, hayi okuphambene nomthetho. Ukuthumela imilayezo elumelako kufuze bona kuphekelelwe mtlolomfihlo ofaneleko, nomtlikitlo wezama-elekthroniki othuthukileko. Kufuze bona kwenziwe ukuthi ikhomphiyutha ihlala inganavayirasi, ngalokho-ke ama-e-mail angathembIrhelo/asolisako ungathomi uwavule. Tjheja uyelele iindaba zokwephulwa kwamalungelo afunjethweko, uthole ubufakazi bemininingwana yelwazi ukuthi nangambala injalo na, godu uyiveze imithombo la udzubhule khona nanyana yini oyitjhoko emtlolweni wakho. Imethiriyeli engakafaneli kufuze bona isefwe.
Ukutholakala kwemininingwana/kwedatha: Ilwazi elisifuba kufuze ukuthi ngeenkhathi zoke lithunyelwe ngomtlolofihlo. Amagadango wokuvikela imininingwana yelwazi elikhanjiswa ngekhomphiyutha kufuze bona aziswe boke abasebenzi ngaphambi kobana athome ukusebenza. Ngeenkhathi zoke kufuze bona imininingwana yelwazi yangeqadi ithathwe njengesifuba. Ukuthi abanye abantu bazakuthembeka kangangani ekutholeni kwabo imininingwana leyo kufuze bona kutholakale ntanzi ngaphambi kobana imininingwana leyo ingathunyelwa. Ukuvikelwa kwemininingwana akukafaneli bona kuphelele kuma-password nje kwaphela, kodwa kufuze kuqalelelwe nezinye iinsetjenziswa zekhomphiyutha, njenge-biometrix nje. Basebenzi abanemvumo yokukhuluma neembikiindaba kwaphela abavunyelwe ukukhuluma nazo. Iinkulumo ezinjalo kufuze bona zihlelelwe kuhle, zikhambisane nehlelo lekambiso ngokuphelela kwalo. Ama-adresi, iinomboro zamafeksi nakho kufuze bona kufakazelwe ngaphambi kobanyana kuthunyelwe la la kuthunyelwa khona.
Ukukhandelwa kwamacala we-Cyber: Amahlelo woburhiyarhiya bethungelelwano lamakhomphiyutha kufuze bona avikelwe ngesandla esiqinileko, ngeenkhathi zoke. Kufuze ukuthi kunande kuhlolwa ukuthi lingavikelwa njani engozini ithungelelwano lamakhomphiyutha. Kufuze kwenziwe neqiniso lokuthi kuba nendlela yokubuyisela ihlelo lekhomphiyutha esigeni nakube kuyenzeka iphume endleleni yayo yokusebenza ejayelekileko. Ubufakazi akukafaneli ukuthi bucithwe ngenca yokuthi butholakele ngomtjhini wama-elekthroniki. Icala elenziwa ngokusebenzisa imitjhini yokukhulumisanna, njengawo amakhomphiyutha (icala le-cyber) lilicala umuntu ahlawuliselwa lona ngokwemiThetho elawula ikulumiswano yemitjhini yama-elekthroniki, wokuKhulumisana ngemiTjhini yama-Elekthroniki (i-Electronic Communications and Transactions Act), nomalungana nokuCabhela nokweLuswa kwamaHlelo wemiTjhini yama-Elekthroniki (i-Interception and Monitoring Act) neminye imithombo yomthetho wobulelesi. Abasebenzi kufuze bona bahlale batjhejile, bayelele.
UKUZIPHATHA KOMUNTU NEKAREKO/NETJISAKALO YANGEQADI
Umsebenzi nakasemsebenzini wembatha abe aziphathe ngendlela ephakamisa isithunzi seKoro yabaSebenzi bomBuso.
URhulumende nomphakathi balindele izinga eliphezulu lokwenziwa komsebenzi ngendlela yokufundiseka nokuziphatha kwabasebenzi bombuso. Lokhu-ke kutjho ukuthi umsebenzi wembusweni kulindeleke ukuthi afike emsebenzini ngesikhathi, enze umsebenzakhe ngesikhathi abekelwe sona, abe nengqondo yokuzicabangela ukwenza okuthileko okuzakwenza umsebenzi ngcono, azinikele emsebenzini, abe nelwazi nekghono lomsebenzi emsebenzinakhe. Ngeenkhathi zoke umsebenzi kufuze bona ahlale embethe kuhle aqaleka, ahlonipheke. Abasebenzi, khulu khulu labo abasebenza nomphakathi bunqopha, kufuze bona batjheje ukuthi bangembathi izambatho zokuzigedla, batjheje bayelele nokuthi bangaqaleki babudlabha.
Isibonelo 1: Abasebenzi, khulu khulu labo abasebenza bunqopha ngomphakathi, akukafaneli ukuthi, njengesibonelo, bembathe iyembe edabukileko nebhokadi eneentunja.
Isibonelo 2: Akunamsebenzi womphakathi ovunyelwe ukuya emsebenzini aqaleka abudlabhanyana. Singalinganisa ngokuthi umsebenzi osebenza edoyelweni laboflayi bamazwe ngamazwe, esangweni la bafikela khona aboflayi, nakaya emsebenzini angakatjhefi anuka notjwala uzakunikela abantu bangaphandle isithombe esimbi ngeSewula Afrika; lokho-ke kona igama lelizwe leSewula Afrika.
Umsebenzi uziphatha ngendlela enokuziphendulela malungana neenselo ezidakako namkha nanyana yini enamandla wokudaka umzimba womuntu.
Abasebenzi umthetho awubavumeli nakancani ukuthi badakwe butjwala namkha ngokhunye okudakako basemsebenzini. Ngaphandle kokuphathisa iinhloni okungakubanga, ukudakwa usemsebenzini kungawuliya nomsebenzakho, kuliye nokusebenzisana kwakho nabanye abasebenzi.
Umoya wabasebenzi newokusebenzisana kuhle nabanye zizinto eziqakatheke khulu emsebenzini. Abasebenzi akukafaneli bona bazehlise isithunzi phambi kwabanye abasebenzi ngokusebenzisa izinto ezidakako basemsebenzini.
Umsebenzi wombuso uhlala amusebenzi wembusweni ngitjho nanyana angekho emsebenzini, ngalokho-ke kufuze bona ahlale aziphethe kuhle, kobanyana angazokuhlazisa iKoro yabaSebenzi bomBuso.
Isibonelo 1: Isuphavayiza esela khulu idakwe ephathini yomsebenzi iyazihlazisa phambi kwabanye abasebenzi, naphambi kweenkhulu zayo, naphambi kwabasebenzi ebaphetheko. Lokhu-ke kungaba nomphumela omumbi ekuragweni kuhle komsebenzi ephikweni la isuphavayiza leyo isebenza khona.
Isibonelo 2: Umsebenzi, khulu khulu loyo osebenza ngabantu (ngomphakathi) oza emsebenzini anuka utjwala (namkha ngaphezulu kwalokho adakiwe), unecala lokuziphatha kumbi, begodu indlela aziphethe ngayo leyo izakona igama lombuso, yenze nokuthi umsebenzi ungakhambi kuhle. Kuqakathekile nokulimuka ukuthi ukuziphatha okunjalo kuthathwa njengokuziphatha okuphambene nomthetho, ngalokho-ke umsebenzi owenza njalo kufuze avulelwe icala lokungaziphathi kuhle.
Umsebenzi akakavunyelwa ukuvuma izipho zangeqadi, ukuvuma obunye Ubuhle enzelwa bona ngeqadi (obuhlathululwa njengesipho semali edlulako ku-R350) namkha ukuvuma ukuthengwa mumuntu ngemali namkha ukuvuma ukuthathela omunye isipho namkha izipho emsebenzini ngaphandle kokuthola imvumo etlolwe sikhulu somnyango ntanzi, njengoba koke lokhu kungathathwa njengokuthengwa nje.
Umuntu nakaqatjhelwe ukusebenza njengomsebenzi wombuso kutjho ukuthi uqatjhelwe isikhundla somsebenzi esikhethekileko. Kutjho ukuthi umuntu loyo uthengisela umBuso ilwazi nekghono lakhe lomsebenzi, ngalokho-ke umBuso uzamrholela ngemali yomthelo evela emphakathini woke; nje-ke umsebenzi loyo kufuze bona umphakathi awusebenzele kuhle ngendlela angakghona ngayo, ngelwazi, nangekghono elifundisiweko, nangokuzimisela.
Kufuze abasebenzi bombuso kunye nomphakathi ngokunjalo balimuke ukuthi ngaphandle kobana kufuneka ukuthi ilungu lomphakathi libhadale imali engezelelweko yokwenzela umsebenzi othileko, njengokuthi umuntu abhadaliswe imali ethileko ngokunikelwa kwakhe ibhugwana, ayikho enye imali ekusafuze bona ayibhadale, nanyana kungaba kubhadalwa ngezinye iindlela, nanyana kungaba kubhadalwa ngemali ngokwayo, akukavunyelwa ukuthi umuntu abhadaliswe enye imali phezu kwemali ejayelekileko eyaziwako emthethweni ngomsebenzi enzelwa wona. Lekambisolawulo kufuze bona isebenze kiyo yoke imisebenzi yombuso oyenzela umphakathi, begodu kufuze nokobana itlolwe kuhle endaweni ebonakalako kiyo yoke imakho yembusweni, kobanyana kuzokusizakala umphakathi. Nakube kukhona imali engezelelweko ekufuze ibhadalelwe umsebenzi othileko, imali leyo kufuze bona itlolwe ivezwe emaphepheni afaneleko (emaforomini weembawo).
Ngokunjalo-ke, bekoro yangeqadi abangenzela umbuso imisebenzi ethileko kufuze bona balimukiswe ukuthi iKoro yabaSebenzi bomBuso ilawulwa mibandela yomThethosisekelo efuna ukuziphatha nokusebenza ngezinga eliphezulu njengabantu abanefundiso, ekusebenzeleni umphakathi namkha ekutholeleni umphakathi ipahla ekufuze uwutholele yona. Ngalokho-ke izipho, ukusekelwa ngeemali, ipahla ephakiswa mahala, iimemo zokuyokudla idina, njll. akukafaneli ukuthi kube yingcenye yezinto ezenziwa sijamiso esenzela umbuso umsebenzi ekulingeni kwaso ukwenzela umbuso umsebenzi esifunelwa wona, ngoba lokho kuzakuletha ingqondo yokuthi leso isijamiso esenze lokho sifaka iimphathiswa zombuso ezithatha iinqunto umoya wokuthi kuthathwe sona, kanti ngaphandle kwalokho, umukghwa onjalo uphalisela iinjamiso ezinye ezincazana amandla, ngoba zona zingeze zaba namandla wemali wokuphakamisa igama lazo ngokwenzela iimphathimandla zombuso koke lokho esikubale ngehla.
Njengoba-ke indaba le iyindabapikiswana ekulu nje, ngenzasapha sendlala imibandela eyikomba ekufuze ikhanyisele iminyango yombuso indlela ukuthi ikhambe njani ebujamweni bezinto obunje. Ngoba kungeke kukghonakale ukuthi iphelele yoke ikomba engasiza iminyango yombuso ebujamweni bezinto obunje, iminyango yombuso ilimukiswa ukuthi iyokufuna isizo ku-Public Service Commission nakube kukhona lapho inganaqiniso khona ngokuthi kufuze isebenze njani ngobujamo bezinto obuthileko.
Ukuvuma izipho namkha okhunye okungaba namandla wemali kunanyana ngubani namkha kinanyana ngisiphi isijamiso esifuna ukwenza umsebenzi othileko embusweni, namkha esenze umsebenzi othileko olawulwa msebenzi wabasebenzi bombuso, kungavumakala kwaphela nakuvunyelwe ngemvumo etloliweko yesiKhulu somNyango loyo la kwenziwa khona umsebenzi namkha imisebenzi leyo.
Kuqakathekile ukwazi ukuthi izipho namkha obunye nje ubuhle obenzelwa umsebenzi wombuso obubuya emuntwini wangaphandle - ongasimndeni nomsebenzi wombuso loyo - kufuze bona kuvezwe, kwaziswe. Izipho ezivezwako ngezemali engaphezulu kwe-R350. Abasebenzi-ke bangayokubuzisisa ku-Public Service Commission la banganaqiniso khona ngezipho ezibuya ebantwini.
Umsebenzi akukafaneli bona asebenzise namkha aveze imininingwana yelwazi lembusweni ukuzitholela inzuzo namkha ukutholela abanye inzuzo.
Abasebenzi abathi basemsebenzini bahlangabezane nelwazi elilumelako, elisifuba namkha eliyifihlo imbala, akukafaneli ukuthi ilwazi elinjalo baliveze komunye umuntu ngaphandle kokuthola imvumo efaneleko yokwenza njalo. Ilwazi akukafaneli ukuthi lisetjenziselwe ukuzitholela inzuzo, namkha ukutholela omunye/abanye inzuzo namkha ukusozisa abanye, namkha ukuzibuyiselela kabanye. Kuqakathekile ukuthi abasebenzi bazibuze bazibuzisise ntanzi ukuthi ilwazi ellithileko nalivezwako lizawusiza njani umphakathi. Abasebenzi kufuze balimuke ukuthi ukwenzela izinto emkhanyweni akutjho ukukhambe uneka ilwazi nanyana ngiliphi tjhatjhalazi ngokufuna komuntu. Njengoba kungeke kwakghonakala ukuhlukanisa koke ukuthi ngiliphi ilwazi elingavezelwa ubani, abasebenzi balimukiswa ukuthi bathome ngokuyokubuza iinkhulu zabo ntanzi ngeendaba abanganaqiniso ngazo ukuthi ngezivezwako namkha ngezingavezwako, nokuthi zingavezelwa bani.
Isibonelo 1: Ukuvezwa kwendlela yokukhetha ukuthi ngubani olungele umsebenzi namkha ukuvezela abanye abantu abafuna umsebenzi imibuzk abazokubuzwa yona nabalingelwa umsebenzi loyo angeke kube sisenzo esingakalungi nje kwaphela esisiza abanye abafuni bomsebenzi ngokungasimthetho, kodwa kuzakubuye kuphule namalungelo wabanye abantu abafuna umsebenzi, ngoba bazabe sebadimeke amathuba wokuphalisana ezingeni elilinganako nalabo abazabe sebakhanyiselwe indlela ngomsebenzi loyo.
Isibonelo 2: Nakube umsebenzi othileko, ngenca yomsebenzi awenzako unelwazi ngehlelo lakaRhulumende elizakuphakamisa izinga nobungako bezindlu endaweni ethileko, umsebenzi loyo akakavunyelwa ukusebenzisa ilwazelo ukuziregisa namkha ukuregisa iinhlobo zakhe namkha abangani bakhe.
Umsebenzi akukafaneli ukwenza umsebenzi ombhadalako ngaphandle komsebenzi wakhe osemthethweni namkha asebenzise iinsetjenziswa ze-ofisakhe ukwenza umsebenzi onjalo, ngaphandle kwemvumo.
Abasebenzi balindeleke ukuthi benze umsebenzabo ngengqondo epheleleko, nangelwazi lekghono labo elipheleleko nabenza umsebenzi wabo wembusweni. Ubunjalo bomsebenzi weKoro yabaSebenzi bomBuso bungendlela yokuthi ikoro yembusweni kunye nomphakathi bangakhisimezeka nange umsebenzi wembusweni angazenzela omunye umsebenzi wangeqadi abhadalelwa wona, ngesikhathi sakhe. Ngalokho-ke umsebenzi ukatelelekile ukuthi athole imvumo ntanzi yokwenza umsebenzi abhadalelwa wona ngesikhathi sakhe.
Isibonelo 1: Umsebenzi othileko uba ngomunye onesabelo ebhizinisini ethileko. Kuvunyelwana ngokuthi uzakuba sebhizinisini leyo sele atjhayisile emsebenzinakhe wembusweni. Kuyenzeka-ke ukuthi athi angakalindeli, kube nomsebenzi omfuna ukuthi asebenze i-overtime khona embusweni, emsebenzini wakhe ojayelekileko. Umphumela walokhu kungaba kuphambana kweenrhuluphelo, nokungasebenzi ngengqondo epheleleko, kunye nokuphuka komoya wokusebenza, nokurareka.
Isibonelo 2: UDorhodera osebenza esibhedlela somBuso akakavunyelwa ukutorha esejari yomnganakhe la abhadalelwa khona ukutorhokho, akakavunyelwa godu nokusebenzisa iinsetjenziswa namkha imithi yombuso etorhweni lakhe alibhadalelwako, ngaphandle kwemvumo yesikhulu esingamele umnyangwakhe.
Isibonelo 3: Umsebenzi unomsebenzi wesibili awenzako nakatjhayisileko, okutjho ukuthi ulala ebusuku khulu umsebenzi loyo. Umphumela walokho-ke kukuthi umsebenzi loyo emini uhlala adiniwe nakasemsebenzini, ngalokho-ke akakghoni ukusebenza ngekghono lakhe loke. Lokhu-ke kungenye indlela yokudlala ngemali yomthelo, futhi akuwusizi ngalitho umphakathi.
ISAHLUKO 2
IRHELO LOKUZIPHATHA LABASEBENZI BOMBUSO
A. UMNQOPHO
A.1 Ukuphumelelisa imibandela yomthethosisekelo malungana neKoro yabaSebenzi bomBuso, boke abasebenzi balindeleke ukuthi bakhambisane, bathobele iRhelo lokuziPhatha ekukhulunywa ngalo kilesiSahluko.
A.2 UmThetho lo kufuze bona usebenze njengekomba yabasebenzi, ebakhanyisela indlela ukuthi yini ekulindeleke bona bayenze, njani, ngokuziphatha komuntu ayedwa, nangobudlelwana nabanye abasebenzi. Ukukhambisana nokuthobela umThetho kulindeleke ukuthi kuphakamise indlela yokusebenza ngendlela enefundiso, nokusiza ukuqinisekisa ukuthi umphakathi unethemba ekorweni yabasebenzi bombuso.
B. ISINGENISO
B.1 Kuyafuneka ukuthi abasebenzi bakhonjwe indlela ngobudlelwana babo nomthetho, neemphathimandla zepolitiki nezama-ofisi, nabanye abasebenzi kunye nomphakathi, kutjengiswe nanomoya abasebenzi ekufuze benze ngawo umsebenzabo, kutjengiswe nokuthi kufuze kwenziweni ukubalekela ukurarana kweenrhuluphelo, kuvezwe nokuthi yini elindeleke kibo ngesibona ngokuziphatha kwabo epilwenabo yangeqadi.
B.2 Nanyana umThetho weRhelo lokuziPhatha watlanyelwa ukuthi ube nakho koke ongakghona ukuba nakho nje, kodwa nokho awukayiphathi yoke yoke imithetho elawula izinga nendlela yokuziphatha. Nokho-ke iinkhulu zeminyango ngokwahlukahlukana kwayo, ngesibopho sazo somsebenzi ngokwesekhtjheni 7 (b) yomThetho wokuphatha nokulawula okuhle nokukhalimeka kwabasebenzi eminyangweni yombuso, hlangana nokhunye, zinesibopho sokwenza iqiniso lokuthi indlela abasebenzi abaziphatha ngayo ikhambisana nemithethokambiso nekambisolawulo elawula iinjamiso zombuso namazinga wokusebenza ekufuze zisebenze ngawo, njengoba kusitjho umThetho. Iinkhulu zeminyango kufuze zenze iqiniso lokuthi abasebenzi abangaphasi kwazo bayayazi imithetho nekambiso le, benze neqiniso lokuthi bayayivuma, babe bayihloniphe.
Ekuwona mnqopho womThetho lo bubuhle bokukhuthaza iRhelo lokuziPhatha ehle. Nanyana kunjalo, umsebenzi ophula imibandela nemithetho yomThetho weRhelo lokuziPhatha namkha obhalelwa kukuyilandela imithetho nemibandela leyo, uzakubekwa icala lokungaziphathi kuhle, ngalokho-ke angahle athathelwe amagadango wokukhalinywa ngokwesivumelwana sokusebenzisana esihlanganyelweko.
IRHELO LOKUZIPHATHA
UBUDLELWANA NESIBETHAMTHETHO NEBANDLA ELIPHETHEKO
Umsebenzi -
C.1 kufuze athembeke eRiphabhligi, ahloniphe nomThethosisekelo, akhambe ngemibandela yawo emsebenzini wakhe wawokemalanga;
C.1.2 ubeka irhuluphelo nekarekelo yomphakathi phambili ekwenzeni wakhe umsebenzi wakhe;
C.1.3 uphumelelisa imithethokambiso kaRhulumende obusako ngokuthembeka ekwenzeni kwakhe umsebenzi wakhe njengoba kusitjho imithetho etloliweko neminye imilayelo;
C.1.4 usebenzela ukwazi imithetho neminye imilayelo esebenza emsebenzinakhe nekuziphatheni kwakhe, abe ayilalele ayihloniphe imithetho nemilayelo leyo; begodu
C.1.5 usebenzisana ngokuzwana neenjamiso zombuso ezijanyiswe ngomthetho nangomThethosisskelo ekuphakamiseni nekukhuthazeni ukuphunyeleliswa kweenrhuluphelo zomphakathi.
C.2 UBUDLELWANA NOMPHAKATHI
Umsebenzi -
C.2.1 ukhuthaza aphakamise ihlalakuhle yesitjhaba seSewula Afrika ekwenzeni kwakhe umsebenzi wakhe;
C.2.2 kufuze asebenzele umphakathi ngendlela engakatjhigameli ncanye, nengakhethiko, kobanyana umphakathi uzoyethemba iKoro yabaSebenzi bomBuso;
C.2.3 kufuze azithobe, abe lisizo, angeneke ekusebenzeni kwakhe nomphakathi, ahlale ngeenkhathi zoke aphatha amalungu womphakathi njengamakhastama akufaneleko ukwenzelwa umsebenzi wezinga eliphezulu;
C.2.4 ucabangela azwele ubujamo neenghonghoreko zomphakathi ekwenzeni kwakhe umsebenzakhe kunye nekuthatheni iinqunto ezithinta umphakathi;
C.2.5 kufuze azibophelele ngokusebenzela ukukhuphula umphakathi weSewula Afrika, ngesikhathi esibekiweko;
C.2.6 akukafaneli bona abandlulule elinye ilungu lomphakathi ngokungakafaneli ngenca yobuzwe belungwelo, namkha ubulili balo, ukuthi limhlobobani nokuthi lidabukaphi, ukuthi limbala bani, ukuthi lenyula ukuzwana nabantu babulili bani, ukuthi lidala kangangani, ukuthi liqhwalile, ukuthi lingeyayiphi ikolo, ukuthi lingeyayiphi ipolitiki, ukuthi lingeyayiphi ikolelo, nokuthi lingelaliphi Irhelo namkha ilimi;
C.2.7 akukafaneli bona aphalise isikhundla sakhe somsebenzi asiphetheko eKorweni yabaSebenzi bomBuso ukuphakamisa namkha ukunyefisa iinrhuluphelo zananyana ngisiphi isiqhema sepolitiki namkha esinye isiqhema asirhulupheleleko;
C.2.8 kufuze ahloniphe abe avikele isithunzi sawo woke umuntu, avikele namalungelo wawo woke umuntu njengoba kusitjho umThethosisekelo; begodu
C.2.9 kufuze ahloniphe ilungelo lomphakathi lokwazi, ngaphandle kwelwazi elivikelwe mthetho ukuthi lingayi kubani nobani.
C.3 UBUDLELWANA HLANGANA KWABASEBENZI
Umsebenzi -
C.3.1 kufuze asebenze ngokuzwana ngokupheleleko nabanye abasebenzi ukuphakamisa nokuphumelelisa iinrhuluphelo zomphakathi;
C.3.2 kufuze aphumelelise yoke imilayelo efaneleko evela ebantwini abanamandla wokukhupha imilayelo enjalo, kwaphela nakube imilayelo leyo ayiphambani nemibandela yomThethosisekelo namkha yeminye imithetho;
C.3.3 kufuze akubalekele ukukhetha iinhlobo zakhe nabangani bakhe ezintweni eziphathelene nomsebenzi, begodu angathomi aphalise amandla wesikhundla sakhe ukufaka abanye abasebenzi umoya, begodu ahlale atjheja ayelele ukuthi naye angafakwa umoya wokusebenzisa isikhundla sakhe butjhwileni;
C.3.4 kufuze asebenzise iindlela ezifaneleko ukuzwakalisa iinlilo zakhe namkha ukudlulisa iinkulumo azikhulumela ngazo ngokuthileko;
C.3.5 kufuze azibophelelele ngamandla woke ukuthuthukisa, nokukhuthaza kunye nokusebenzisa kuhle abasebenzi bakhe, begodu azibophelelele nokukhuthaza ukuzwana emsebenzini, nokuzwana hlangana nabasebenzi;
C.3.6 kufuze abanye abasebenzi abaphathe kuhle, ngokufana nangokulingana, ngaphandle kokukhetha ubuzwe, ubulili, ukuthi umuntu umhlobo bani namkha ukuthi udabukaphi, umbala, ukuthi umuntu wenyula ukuzwana nabantu babuphi ubulili, ubudala, ubuqhwala, ikolo, ikolelo yepolitiki, ikolelo yezinye izinto, amasiko namkha ilimi; begodu
C.3.7 angangeni esilingweni sokuzihlanganisa nepolitiki yeenqhema asemsebenzini.
C.4 UKWENZIWA KWEMISEBENZI
Umsebenzi -
C.4.1 kufuze asebenzele ukuphumelelisa iminqopho yekoro yembusweni ngendlela engadli imali enengi, ngaleyindlela kusizakale umphakathi;
C.4.2 kufuze abe nengqondo nemibono eyakhako ekwenzeni kwakhe umsebenzi, afune iindlela ezakhako zokurarulula imiraro, abe aphakamise ukuphumelela komsebenzi abawenzako ngokukhambisana nomthetho;
C.4.3 kufuze ahlale awenza awuqede ngesikhathi esibekiweko umsebenzakhe;
C.4.4 kufuze enze umsebenzakhe ngendlela efundisekileko ngekghono lakhe lomsebenzi;
C.4.5 akukafaneli azifake eemvumelwaneni zokwenza izinto eziphambana nemibandela yomsebenzakhe, namkha eziphambana nekambiso nemibandela yomsebenzakhe;
C.4.6 kufuze azitsomule ehlelweni lomsebenzi namkha lokuthatha iinqunto elingenza ukuthi kube nabathola inzuzo ngokungasimthetho, kanti godu lokho-ke kufuze bona umsebenzi akuveze ngendlela efaneleko;
C.4.7 kufuze avume isibopho sokuzinikela nokusebenzisa ithuba lokunande afundiselwa umsebenzakhe ukuya phambili soke isikhathi;
C.4.8 kufuze athembeke, abe nokuziphendulela ekusebenzeni kwakhe ngeemali zombuso/zomphakathi, begodu kufuze nokobana ipahla yeKoro yabaSebenzi bomBuso nezinye iinsetjenziswa zakhona akusebenzise kuhle, ngendlela ebuyiselako, begodu akusebenzisele kwaphela lokho ezenzelwe ukusetjenziselwa khona;
C.4.9 kufuze akhuthazele ukusebenza nokuphatha okuhle nokukhamba ngekambiso yokwenzela izinto emkhanyweni;
C.4.10 kufuze nakasemsebenzini abikele iimphathimandla ezifaneleko ngezenzo zokukhwabanisa, zobukhohlakali, zokudlisana ngobuhlobo, zokuphambukisa izinto endleleni nezinye izenzo ezingaba macala, namkha ezikhisimeza iinrhuluphelo zomphakathi;
C.4.11 kufuze aluleke iinkhulu zakhe ngokuthembeka nangaphandle kokutjhigamela ncanye, ngelwazi elikhona, nakube ziimbawa umbono ngesiluleko esinjalo;
C.4.12 kufuze ahloniphe isifuba seendaba ezisifuba, namkha ezihlathululwa njengeendaba ezisifuba namkha eziyifihlo, nanyana ziindaba ezikhulunywe ngomlomo, nanyana ngezitloliweko.
C.5 UKUZIPHATHA KOMUNTU NEKAREKO/NETJISAKALO YANGEQADI
Umsebenzi-
C.5.1 nakasemsebenzini kufuze embathe kuhle, aziphathe kuhle ngendlela ephakamisa isithunzi seKoro yabaSebenzi bomBuso;
C.5.2 uziphatha kuhle ngendlela enokuziphendulela malungana nokusetjenziswa kweenselo ezidakako namkha okhunye okudaka umzimba womuntu;
C.5.3 akukafaneli bona avume abantu bamuphe izipho, nokhunye okungaba namandla wemali (kwemali engaphezulu kwe-R350) asemsebenzini ngaphandle kokuthola imvumo etloliweko esiKhulwini somNyango, ngoba lokho kungabonakala njengokuthengwa;
C.5.4 akukafaneli asebenzise namkha aveze imininingwana yezinto zomsebenzi kobanyana azozitholela inzuzo namkha kobanyana omunye namkha abanye bazozitholela inzuzo;
C.5.5 akukafaneli bona enze umsebenzi wangeqadi (wangaphandle) ombhadalako namkha asebenzise iinsetjenziswa zomsebenzi ukwenza imisebenzakhe yangaphandle ngaphandle kwemvumo.
