Isibawo semali yesondlo
Ihlathululo
Amagadango okufanele alandelwe
Imithetho esetjenziswako
Amazinga wokusebenza nesikhathi
Iindleko
Amaforomo azaliswako
Imininingwana yokuthintana
Ihlathululo
Isondlo sibopho sokubonelela omunye umuntu, isibonelo, umntwana, ngendlu, ukudla, izembatho, ifundo netlhogomelo lezokwelatjhwa, namkha ngokhunye okungatlhogeka ukunikela ngalezi zinto eziqakathekileko. Lesi sibopho somthetho sokondla sibizwa 'ngesibopho sesondlo' namkha 'ngesibopho sokusekela'.
Ngubani okufanele anikele ngesondlo?
Isibopho sokondla sisekelwe etjhebiswaneni leengazi, loku-adoptha namkha eqinisweni lokobana abantu laba batjhadile.
Umntwana kufanele asekelwe namkha ondliwe:
babelethi bakhe, nanyana batjhadile, bahlala bobabili, bahlala ngokuhlukana namkha bahlukanisile, kufaka ababelethi aba-adopthe umntwana; kanye/namkha ugogo nobamkhulu bakhe, nanyana ababelethi bomntwana bebatjhadile. Kodwana lokhu kuhluka ubujamo nobujamo.
Isibopho sokusekela ilunga lomndeni asipheleli ekusekeleni umntwana. Elinye nelinye ilunga lomndeni, kungaqalwa ubudala, lingabawa elinye ilunga ukubasekela namkha ukubondla, kuye ngokuthi ubujamo obulandelako kuhlangabezwana nabo:
Ilunga lomndeni elifuna ukusekelwa alikghoni ukuzisekela.
Ilunga lomndeni okufunwa kilo imali yesondlo alikghoni ukubhadela imali yesondlo efunekako.
Ngiziphi iindleko ezingafunwa?
Ungafuna isekelo elizwakalako elitlhogekako ukuqalelela umntwana namkha umuntu onelungelo lesondlo ngezinga lokuphila elifaneleko kanye nokukhulisa. Lokhu kufaka ukunikela ngezinto eziqakathekileko ezifana nokudla, izembatho nendlu, kanye nokubhadela ifundo elungileko. Ikhotho godu ingalaya uyise womntwana ukufaka isandla ekubhadelweni kweendleko zokuphila ukuthoma ngelanga umntwana abelethwa ngalo ukufika ngelanga okukhutjhwa ngalo umlayo wesondlo. Ikhotho godu inganikela ngomlayo wokubhadelwa kweendleko zokwelapha namkha ilaye bona umntwana atloliswe ehlelweni lezokwelapha lomunye wabathintekako njengomthembele kibo. Ukukghonakalisa ikhotho ukunikela ngomlayo wesondlo olungileko, bobabili abathintekako kufanele banikele ikhotho ubufakazi beendleko.
Umbono wakho ngokuziphatha komunye umbelethi awunamphumela elungelweni lomntwanakho lokobana ondliwe. Usezakubhadela isondlo nanyana omunye umbelethi atjhada butjha azibandakanya kwelinye itjhebiswano angakuvumeli ukubona abantwana aba nabanye abantwana ngokukhamba kwesikhathi.
Isibopho sakho sokubhadela imali yesondlo kanye nelungelo lakho lokufikelela abantwana ziindaba ezihlukeneko begodu azikhambelani. Ukudlula lapho, abantwana bomunye nomunye othintekako abanamthelela esibopheni sokusekela. Kodwana inani lesondlo elizakubhadelwa lingatjhugululwa yikhotho nayikuthi omunye wabathintekako angaletha isibawo.
Nawufuna ilwazi elinabileko, yiya ku-website yomNyango wezoBulungiswa nokuThuthukiswa komThethosisekelo.
Amagadango okufanele alandelwe
Yenza isibawo sesondlo ekhotho kamarhastrada esiyingini lapho uhlala khona.
Nayikuthi uyasola, ikhotho yendawo izakutjela bona usenze kuyiphi ikhotho isibawo.
Ukungezelela eforomini elizalisiweko, letha ubufakazi bengeniso yakho yenyanga kanye neendleko, obufana namarasidi wokuthenga ukudla, igezi kanye/namkha ukubhadelwa kwesikolodo serente.
Ikhotho izakubeka ilanga wena noziphendulelako enizakuya ngalo ekhotho.
Isiphathiswa sezondlo kanye nomphenyi bazakuphenya isibawo sakho sokufuna isondlo begodu bazakutjheja ubujamo bakho.
Ikhotho izakunikela amasamoni umuntu oziphendulelako ukuvela ekhotho ngelanga elithileko ukukhulumisana ngendaba.
Umuntu oziphendulelako angavuma ukubhadela imali efunwako namkha ayiphikise ekhotho.
Nayikuthi umuntu oziphendulelako uyavuma ukubhadela isondlo, umarhastrada uzakubuyekeza imitlolo leyo. Uzakwenza umlayo begodu uzakuqunta ukwenza njalo ngaphandle kokubawa abathintekako ukuvela ekhotho.
Nayikuthi umuntu okuthiwa kufanele abhadele isondlo akavumelani nokukhutjhwa komlayo, kufanele avele ekhotho, lapho ubufakazi, abathintekako kanye nabofakazi babo bazakulalelwa khona.
Nayikuthi ikhotho ifumana bona umuntu kufanele abhadele imali yesondlo, izakwenza umlayo wenani okufanele libhadelwe. Ikhotho nayo izakuqunta bona ukubhadelwa kuzakwenziwa nini begodu njani.
Indlela yokubhadela
Ikhotho ingalaya bona imali yesondlo ibhadelwe ngenye yeendlela ezilandelako:
Bunqopha emuntwini okufanele afumane imali.
Ngokusebenzisa umlayo obeka bona umqatjhi nguye okufanele abhadele isondlo ngokudoswa kwemali bunqopha emrholweni womsebenzi, ngokukhambisana nomThetho weSondlo ka-1998 omutjha.
Imithetho esetjenziswako
Amazinga wokusebenza nesikhathi
Uzakuphathwa ngokulingana nabanye, ngobuntu nangesithunzi.
Iinghonghoyilo zizakuphathwa ngokurhaba okukghonekako begodu nangeendleko eziphasi.
Akunasikhathi esibekiweko salomsebenzi. Yoke ikambiso, ukuthoma ekulethweni kwesibawo sokufumana ukubhadelwa kokuthoma kwesondlo, ingathatha iimveke ezimbalwa, kuye ngokubambisana phakathi kwabathintekako.
Abofakazi abakhambela ukulalelwa, kufaka abantu abafuna isondlo, bafanele kufumana iimali ezibekiweko zokusekela nokukhamba. Kodwana, ikhotho izakuqunta ngokuthanda kwayo ukobana iimali ezinjalo zibhadelwe umuntu ongakhutjhelwa umlayo wesondlo na.
Umuntu ofuna isondlo kufanele enze isibawo sokubhadelwa kweemali zabofakazi esiphathisweni sezondlo.
Iindleko
Awubhadeli litho ngalomsebenzi.
Amaforomo azaliswako
Thintana ne-Ofisi lakaMarhastrada eliseduze, iKhotho yeSondlo, iKhotho yemiNdeni namkha umTjhutjhisi weZondlo namkha isiPhathiswa esiPhenya iZondlo
Imininingwana yokuthintana
