Abasebenzi bamahlathi nabaqhatjhi babo ekufuze bakwazi ngobuncani bemirholo kunye nangobujamo bezinto bokusebenza
UmNyango wezabaSebenzi sewubethe umthetho omutjha olawula umsebenzi eKorweni yezamaHlathi.
Umthetho lo ubizwa ngokuthi kuBekwa komKhawulo eKorweni yezamaHlathi ( ukuBekwa komKhawulo weKoro 12 ), kanti-ke uthome ukusebenza ngomhlaka 1 ku-Apreli ka-2006.
Ukusukela ngomhlaka 1 kuApreli ka-2006 abaqhatjhi kufuze babhadale abasebenzi babo ubuncani bomrholo obubekiweko, nakuthiwa abasebenzabo barhola imali encani khulu.
Umtlolo lo uveza eminye yemibandela engeqakatheke khulu ekuBekweni kwemiKhawulo yeKoro.
Ikhophi yokuBekwa Komkhawulo weKoro iyatholakala ebaGadangisini bomBuso namkha emNyangweni wezabaSebenzi.
Yini Umnqopho Wokubekwa Komkhawulo Wekoro
UkuBekwa komKhawulo weKoro kubeka imibandela yokusebenza ebasebenzini bamahlathi nabanye abasebenzi eKorweni yezamaHlathi, njengema-awa wokusebenza, ilifu, imininingwana yokusebenza kunye nokulisiswa umsebenzi / ukukhutjhwa emsebenzini. Kubuye godu kubeke nobuncani bomrholo abaqhatjhi ekufuze bawurholele abasebenzi babo.
Bobani Ababaliweko Lapha
Batjali bamahlathi abatjalela ukuthengisa; abatjali bamahlathi abasasikimako; abosokontraga la isikhathi esinengi sisetjenziselwa khona imisebenzi yamahlathi; umsebenzi wokuthutha eKorweni yamaHlathi; umsebenzi wekhwitjhini / wengadini oqhatjhwe emzini owakhe esimini yemithi; ugadi oqhatjhelwe ukugada isimu yemithi, kodwa ongakaqhatjhwa yikhamphani yabogadi yangeqadi.
Ngubani Ongakabalwa Lapha
Baqhatjhi abalimako abamivango; amahlathi womphakathi; amahlathi wokubabalelwa kwemvelo; nanyana ngubani osebenza umsebenzi wezamahlathi ongaphasi kenye ikoro yokubekwa kwemikhawulo namkha ongaphasi kwesivumelwana somkhandlu wabasebenzi, ngokwemibandela yomThetho ka-1965 wezobuDlelwana bezabaSebenzi, njengezokuthutha nje ezingaphasi komKhandlu wezokuKhulumiselana abaSebenzi bezokuThutha, kunye nayo yoke imisebenzi yokusetjenzwa kwegodo esezingeni lokuthoma nesezingeni lesibili, sekubalwa nekoro yesenzimaphepha ( yephalphu ), nekoro yamaphepha ngokwayo, njll.
Ubuncani Bomrholo
Uthini Umthetho Ngemirholo
Umthetho uthi boke abasebenzi bamahlathi kufuze babhadalwe ubuncani bakhona umrholo njengobanyana utjengiswe eThebulini 1.
Isikhathi Umrholo
Ngenyanga R836.00
Ngeveke R192.93
Boke Abasebenzi Bamahlathi Bazakurhola Ngokufana na
Boke abasebenzi bamahlathi kufuze barhole ubuncani bomrholo oseThebulini 1. Nokho-ke, abasebenzi bamahlathi abarhola imali edlula le ebekwe njengnobuncani bomrholo bazasolo barhola wona umrholwabo ophezulu loyo, angeze wehliswe.
Ubuncani Bomrholo Wabasebenzi Abangaphasi Kweminyaka Yobudala Eli-18
Umqhatjhi kufuze arholele umsebenzi wamahlathi weminyaka engaphasi keli-15 namkha omdala kinalokho, kodwa godu ongaphasi kweminyaka eli-18, begodu osebenza ama-awa ama-35 ngeveke namkha isikhathi esingaphasi kwaleso, ubuncani bakhona imali ebhadalwa nge-awa, etjhiwo eThebulini 1.
Ukukhutjhulwa Komrholo Ngomnyaka
Umsebenzi Wokuthunywa
Umqhatjhi kunye nomsebenzi wamahlathi bangavumelana ngencwadi ( bangenza isivumelwana esitloliweko ) ukuthi umsebenzi wamahlathi uzakunande enza umsebenzi wokuthunywa. Umqhatjhi kufuze abhadale umsebenzi wamahlathi oqhatjhelwe ukwenza umsebenzi wokuthunywa umrholo ongasi ngaphasi kwenani lobuncani bomrholo elibekiweko, kunye neenlinganiso ezisebenza ehlelweni elinje.
Okungakavunyelwa Malungana Nomrholo / Nembadalo
Akunamqhatjhi ongagodla umrholo womsebenzi wamahlathi namkha ongafuna bona umsebenzi wamahlathi abhadale umqhatjhi namkha abhadale nanyana ngubani :
ngokumqhatjha kwakhe namkha ukumthwasisa kwakhe umsebenzi wamahlathi loyo ngokunikelwa kwakhe iinsetjenziswa zokusebenza namkha amathulusi ngokunikela kwakhke nanyana yini efunekako ukuqinisekisa bona kuzaliseka iimfuneko zamaphilo nokuphepha.
Imali Edoswako
Umqhatjhi angadosela umsebenzi imali kwaphela nakube kuneenzathu ezibekwa yiKoro yokuBekwa komKhawulo. Nanyana kwenzeka lokho, abasebenzi bamahlathi kufuze bakuvumele ngencwadi ( ngokutloliweko ) ukudoswa kwemalokho.
Imali edoswako akukafaneli bona idlule i-10% lomrholo womsebenzi wamahlathi nayidoselwa indawo yokuhlala la umsebenzi loyo ahlala khona.
Imali edoswako akukafaneli bona idlule i-10% lomrholo womsebenzi wamahlathi nakube imali leyo idoselwa ukudla okuphiwa umsebenzi lo.
La kunabasebenzi bamahlathi ababili abahlala ndawonye, imali engephezulu khulu umqhatjhi angayidosela boke abasebenzi bamahlathi abahlala lapho sebaphelele ima-25% wobuncani bomrholo obhadalwa umsebenzi wamahlathi ngamunye. Ngamanye amagama, nakube abasebenzi bamahlathi abahlanu bahlala ndawonye, imali engephezulu khulu engadoswa emuntwini ngamunye kilaba abahlanu izakuba yi-5%.
Imali Edoselwa Indlu Ingadoswa Kwaphela Nakube Indlu leyo Izalisa Iimfuneko Ezilandelako Nanzi :
Indlu leyo ifulelwe, amafulelo wakhona alungile begodu ayinetheli.
Indlu leyo inamafesdiri wamarhalasi avulekako.
Inamanzi ngaphakathi, namkha ibe namanzi eduze nakube angaphandle, angabi sebangeni elidlula i-100 lamamitha ukusuka endlini leyo.
Inegezi nakube igezi ikhona endaweni la kusetjenzelwa esimini yamahlathi.
Kube nethoyilethe esebenza ngamanzi, nayingekho ngekhaya ibe seduze nendlu leyo.
Indlu leyo akukafanelil bona ibe ngaphasi kwe-30 skwere-mitha ngobukhulu.
Ezinye Iimali Ezidoswako
Abasebenzi bamahlathi banesibopho sokwelusa ipahla yabaqhatjhi babo. Ipahla ingaba mitjhini namkha ibe nanyana ngisiphi isisetjenziswa esisetjenziswa msebenzi wamahlathi nakasemsebenzini.
Nakube abasebenzi bamahlathi bamadlabha ekweluseni ipahlabo, umqhatjhi angabadosela imali emrholweni ngokonakala namkha ngokulahleka kwepahla leyo. Nokho-ke umqhatjhi kufuze bona:
alandele ikambiso elungileko nakenza lokho.
anikele umsebenzi wamahlathi ithuba lokutjengisa bona kubayini kufuze bona idoswe imali afuna ukuyidosa leyo.
aqinisekise bona imali edoswako ayidluli iindleko zomonakalo owenzekileko namkha zepahla elahlekileko.
aqinisekise bona imali edoswako ayidluli ikota yomrholo womsebenzi wamahlathi odoselwako loyo.
Imibandela Yokusebenza
Amalungelo neembopho zabaqhatjhi nabasebenzi bamahlathi eKorweni yezamaHlathi kubekwe ngendlela yokuthi kulinga ukuqalelela iinrhuluphelo zazo zombili iinqhemezi.
Umsebenzi Wamahlathi Kufuze Asebenze Ama-awa Amangaki Ngeveke
Ama-awa ama-45 ngeveke.
Ama-awa ali-9 ngelanga linye, nakube umsebenzi loyo usebenza amalanga ama-5 namkha angaphasi kwalawo ngeveke ; namkha
Ama-awa a-8 ngelanga nakube umsebenzi loyo usebenza amalanga angaphezulu kama-5 ngeveke.
Ingasetjenzwa kwaphela ngokuvumelana.
Njengoba umsebenzi wamahlathi angakafaneli ukusebenza isikhathi esingaphezulu kwama-awa ajayelekileko ama-45 ngeveke nje, singalinganisa ngokuthi umsebenzi wamahlathi osebenza i-10 lama-awa ngamalanga a-4, akakwazi ukusebenza isikhathi esidlula ama-awa a-8 ngelanga lesihlanu.
Ngesivumelwana umqhatjhi angabhadala umsebenzi wamahlathi imali engasi ngaphasi komrholo ojayelekileko we-owuvathayimu esetjenziweko abese unikela umsebenzi loyo isikhathi sokuphumula esima-30 wemizuzu ubuncani bakhona, kelinye nelinye i-awa alisebenzileko; namkha
Anikele umsebenzi wamahlathi ubuncani bakhona ama-90 wemizuzu wesikhathi sokuphumula kelinye nelinye i-awa alisebenzileko.
Isikhathi sokuphumula esibhadalwako kufuze bona umsebenzi anikelwe sona kungakapheli inyanga akulungele ukuthola isikhatheso; nokho-ke isivumelwana esitloliweko esingenziwa singelula isikhathesi siyokuba ziinyanga ezili-12.
Iveke Yomsebenzi Erhunyeziweko
Isivumelwana esitloliweko singafuna namkha sivumele umsebenzi wamahlathi ukusebenza isikhathi esingabe sifike ema-aweni ali-12 ngelanga, sekubalwe neenkhathi zokudla, ngaphandle kokubhadalwa i-owuvathayimu.
Isivumelwana Angeze Sifune Namkha Sivumele Umsebenzi Wamahlathi Ukusebenza:
Ama-awa ajayelekileko angaphezulu kwama-45 ngeveke
Ama-awa angaphezu kwe-10 we-owuvathayimu ngeveke; namkha
Ama-awa angaphezulu kwamalanga ama-5 ngeveke.
I-awa linye namkha ngaphasi Umrholo we-awa linye ubuyelelwa kabili
Ngaphezu kwe-awa kodwa hayi ngaphezu kwama-awa ama-2. Umrholo ubuyelelwa kabili
Ngesikhathi esisetjenziweko.
Ngaphezulu kwama-awa ama-2 kodwa hayi ngaphezu kwama-awa Umrholo welanga.
ama-5.
Ngaphezulu kwama-awa ama-5. Okungaphezulu komrholo
Obuyelelwe kabili phezu
Kwesikhathi esisetjenziweko ngaphandle kwe-owuvathayimu
Namkha umrholo welanga
Obuyelelwe kabili.
Amaholideyi
Abasebenzi bamahlathi bangasebenza ngeholideyi kwaphela nakube kuvunyelwenwe ngalokho.
Nakube iholideyi ingelanga umsebenzi wamahlathi avame ukusebenza ngalo, umqhatjhi kufuze ambhadale umsebenzi loyo nanyana angekho emsebenzini, ubuncani bakhona ambhadale imalakhe ejayelekileko mhlanokho.
Umsebenzi wamahlathi osebenza ngeholideyi engelanga ebevele kufuze asebenze ngalo ( avame ukusebenza ngalo), kufuze bona ubuncani bakhona abhadalwe ngokubuyelelwe kabili.
Nakube umsebenzi wamahlathi usebenza ngeholideyi engelanga angasebenzi ngalo, umqhatjhi kufuze ambhadale imali elingana nemali ayithola ngelanga; ukudlula lapho ambhadale nemali yokusebenza mhlanokho, nanyana ibalwe yalinganiswa nesikhathi asisebenzileko nanyana ibalwe ngenye indlela kulungile.
Imali umsebenzi wamahlathi ayisebenzele ngeholideyi umqhatjhi kufuze ambhadale yona ngelanga lomrholo elijayelekileko.
Ukusebenza Ebusuku
Ukusebenza ebusuku kutjho ukusebenza ngemva kwe-awa lesi-6 ntambama nangaphambi kwe-awa lesi-6 ngakusasa ekuseni.
Umsebenzi angasebenza ebusuku kwaphela nakuvunyelwenweko ngalokho.
Ukusebenza ebusuku kufuze kubhadalwe ubuncani bakhona nge-10% lomrholo welanga ojayelekileko.
Abaqhatjhi kufuze bona bazise abasebenzi bamahlathi abavamise ukusebenza ebusuku ngengozi ekhambisana nakho ukusebenza ebusuku, babazise godu nangamalungelwabo abasebenzaba wokuyozihlolisa kwadorhodera, kodwana iindleko zokuhlolwa kwabo zibhadalwe mqhatjhi.
Ukulindelwa Ukubizwa Emsebenzini Nanyana Kukunini ( i-standby )
Umqhatjhi kufuze abhadale umsebenzi wamahlathi olindele ukubizwa emsebenzini nanyana kukunini nakufunekako imali yesibonelelo ubuncani bakhona eli-10% womrholo welanga ojayelekileko womsebenzi loyo.
Iinkhathi Zokudla
Kesinye nesinye isiqhenyana sama-awa amahlanu umsebenzi wamahlathi asebenze ngaphandle kokuqintelisa, umqhatjhi kufuze bona amnikele isikhathi sokudla esili-awa, ubuncani bakhona, ngaphandle kokuqinteliswa.
Umsebenzi kufuze bona abhadalelwe isikhathi afuneka ngaso emsebenzini.
Umsebenzi nomqhatjhi bangavumelana ngokutloliweko bona isikhathi somsebenzi sokudla sehliswe, kodwa nanyana sehliswa, akukafaneli bona sehle besibe ngaphasi kwemizuzu ema-30; namkha
Kungavunyelwana bona umsebenzi wamahlathi osebenza isikhathi esingaphasi kwama-awa ama-6 ngelanga angasasithola isikhathi sokudla.
Isikhathi Sokudla
Umqhatjhi Kufuze Bona Anikele Umsebenzi Wamahlathi :
Isikhathi sokuphumula esima-awa ali-12 ngokulandelana ubuncani bakhona, hlangnana nesikhathi sokutjhayisa nesikhathi sokungena emsebenzini ngakusasa.
Isikhathi sokuphumula esehliswe sayokuba ngaphasi kwe-10 lama-awa nakube umsebenzi uhlala emsebenzini begodu nesikhathi sakhe sokudla sihlanganisa ama-awa ama-3 ubuncani bakhona. Nakho lokhu-ke kufuze kwenziwe ngesivumelwana esitloliweko.
Isikhathi sokuphumula ngeveke esima-awa ama-36 ngokulandelana ubuncani bakhona, ekufuze bona sibale noSonto, ngaphandle-ke kokuthi kuvunyelwenwe ngenye indlela ehlukileko.
Isivumelwana esitloliweko esinganikela nesikhathi sokuphumula esima-awa ama-60 ngokulandelana ubuncani bakhona qho ngeveke yesibili namkha kwehliswe isikhathi sokuphumula ngeveke somsebenzi wamahlathi ngesikhathi esingabe sifike ema-aweni a-8 kunanyana ngiyiphi iveke nakube isikhathi sokuphumula evekeni elandelako selulwe ngokulingana.
Ilifu
Mhlobobani Welifu Umsebenzi Wamahlathi Afuze Ukuyithola
Kunemihlobo emine yamalifu umsebenzi wamahlathi awatholako: ilifu yomnyaka, ilifu yamagulo, ilifu yeendaba zomkhaya kunye nelifu yembeleko.
Ilifu Yomnyaka
Mangaki Amalanga Welifu Abasebenzi Bamahlathi Ekufuze Bawathole
Abasebenzi bamahlathi bafuze bathole ilifu yeemveke ezi-3 ngomnyaka.
Kwenzekani-ke Nakube Iholideyi Iwela Ngaphakathi Kwelifu Yomuntu Yomnyaka
Kufuze umsebenzi loyo angezelelelwe ngelinye ilanga elibhadalelwako.
Ilifu Yamagulo
Yini Okuqakathekileko Ekufuze Kutjhejwe Malungana Nelifu Yamagulo
Umzombe welifu yamagulo uziinyanga ezima-36 ngokubalelwa phezu kwenani lamalanga asetjenzwe msebenzi ngesikhathi esiziimveke ezi-6.
Isibonelo:
Umsebenzi wamahlathi usebenza amalanga ama-5 ngeveke.
Amalanga welifu yamagulo ngomzombe ngamunye aba yi-5x6 ( inani leemveke ) = 30 wamalanga ngomzombe weminyaka emithathu.
Tjheja:
Umqhatjhi angabawa incwadi kadorhodera nakube umsebenzi bekangekho emsebenzini isikhathi esidlula amalanga amabili ngokulandelana, namkha nakube bekangekho emsebenzini kabili ngeemveke ezi-8.
Ilifu Yeendaba Zomkhaya
Yini Ilifu Yeendaba Zomkhaya
Yilifu enikelelwa ukutjheja iindaba zomkhaya.
Ngubani Olungele Ukuthola Lomhlobo Welifu
Basebenzi bamahlathi esele basebenze umqhatjhi munye isikhathi esidlula iinyanga ezi-4; abasebenza ubuncani bakhona amalanga ama-4 ngeveke emqhatjhini loyo bavumeleke ukuthola ilifu yeendaba zomkhaya yamalanga ama-3 ngomnyaka.
Uthathwa Nini-ke Lomhlobo Welifu
Lomhlobo welifu ungathathwa nakubelethwa umntwana, nakugula umntwana namkha nakubhujiweko; abantu abavumeleke ukuthathelwa ilifu yeendaba zomkhaya nababhubhileko ngukosikazi namkha indoda yomuntu, umbelethi, ugogo namkha umkhulu, umntwana, isizukululwani, umfowabo lomuntu namkha udadwabo lomuntu.
Ilifu Yembeleko
Ngiziphi Iindaba Eziqakathekileko Eziphathelene Nelifu Yembeleko
Ilifu yembeleko ithatha iinyanga ezi-4, ezithoma sekusele iimveke ezi-4 ngaphambi kwelanga ekulindelwe bona umuntu osebantwini akhululeke ngalo.
Umsebenzi wamahlathi omumutnu wesifazi angabuyela emsebenzini kwaphela ngemva kobana sekudlule iimveke ezi-6 ngemva kokuthola umntwana, ngaphandle-ke kobanyana udorhodere afakazele bona umsebenzi loyo angabuyela emsebenzini ngesinye isikhathi esihlukileko kilesi.
Tjheja:
La kukghonakala khona, inothisi yelifu kunye nedeyithi yokubuyela emsebenzini kufuze bona kunikelwe ngaphambi kokuthoma kwelifu.
Ukwalelwa Kokusetjenziswa Kwabantwana Kunye Nomsebenzi Okatelelweko
Akunamuntu ovunyelwe ukuqhatjha umntwana ongaphasi kweminyaka yobudala eli-15 eKorweni yezamaHlathi.
Akunamuntu ovunyelwe ukuqhatjha umntwana nanyana kukuyiphi iKoro yezamaHlathi nakube umsebenzi aqhatjhelwa wona awukayifaneli iminyaka yomntwana loyo; namkha nakube umsebenzi aqhatjhelwa wona umntwana loyo umbeka engozini, uliya ifundwakhe, ukhisimeza ipilwakhe yemzimbeni namkha yengqondweni namkha yemmoyeni, namkha uliya indima yokukhula nokuthuthuka kwakhe ngobuntu bakhe namkha ngokuphilisana kwakhe kuhle nomphakathi.
Umqhatjhi kufuze bona isikhathi esiminyaka emi-3 ahlale abeke irekhodi lebizo, nedeyithi yokubelethwa kunye ne-adresi yomunye nomunye umsebenzi wamahlathi weminyaka yobudala engaphasi ke-18 osebenza namkha obekasebenza kuye.
Ukuphela Komsebenzi
Kuragwa Njani Ukupheliswa Komsebenzi
Umqhatjhi namkha umsebenzi wamahlathi angayiqeda ikontraga yomsebenzi.
Nakube umsebenzi wamahlathi usebenze iinyanga ezi-6 namkha isikhathi esifitjhani kinalokho, kufuze bona asebenze inothisi yeveke nakalisa umsebenzi.
Nakube umsebenzi wamahlathi usebenze isikhathi esingaphezulu kweenyanga ezi-6 kodwa esingadluliko emnyakeni, kufuze asebenze inothisi yeemveke ezi-2.
Nakube umsebenzi wamahlathi usebenze umnyaka namkha ngaphezu kwalokho, kufuze bona asebenze inothisi yeemveke ezi-4.
Tjheja:
Inothisi kufuze bona yenziwe ngencwadi ( itlolwe ), ngaphandle kwalokhuya nayinikelwa msebenzi ongakwaziko ukutlola.
Umqhatjhi akakwazi ukunikela inothisi ngesikhathi selifu namkha ayivumele ikhambe ngasikhathi sinye nelifu, ngaphandle kwelifu yokugula.
Inothisi ingajanyiselelwa ngembadalo, kwaphela nakube imbadalo leyo izakulingana nesikhathi senothisi.
Imbadalo Nakupheliswa / Nakuphela Umsebenzi
Nakube umqhatjhi nguye oqeda umsebenzi / okhupha umsebenzi emsebenzini ngenca yeemfuneko zomsebenzi, umsebenzi okhutjhwa emsebenzini loyo kufuze bona abhadalwe imali yokuthokozwa emsebenzini elingana nomrholo weveke komunye nomunye umnyaka umsebenzi awusebenzileko, hlangana nezinye iimbadalo ekufuze abhadalwe zona.
Nokho-ke umsebenzi wamahlathi akunamali yokuthokozwa emsebenzini ayitholako nakube uzithokozela yena ngokwakhe emsebenzini.
Ekuphelisweni Komsebenzi Umqhatjhi Kufuze Abhadale
Zoke iimali ekufuze zibhadalwe umsebenzi.
Ilifu yomnyaka esele ihlanganisiwe.
Isikhathi sokuphumula umsebenzi abekangakasitholi.
Isitifikedi Somsebenzi
Umqhatjhi kufuze anikele umsebenzi wamahlathi isitifikedi somsebenzi umsebenzi loyo nakaphuma/nakalisa emsebenzini.
Nakhu Ekufuze Kuvele Esitifikedini Somsebenzi:
Ibizo elipheleleko lomsebenzi wamahlathi
Ideyithi umsebenzi wamahlathi athoma ngayo ukusebenza
Ideyithi umsebenzi wamahlathi agcine ngayo ukusebenza
Ihlathululo yomsebenzi abekawenza
Nanyana yini akhe athwasiselwa khona umsebenzi
Umrholo awutholileko
Isizathu sokuphuma/sokulisa emsebenzini ( nakube umsebenzi ngokwakhe uyafuna bona sitjhiwo isizathweso ).
Amarekhodi
Ngimaphi Amarekhodi Ekufuze Abekwe
Umqhatjhi kufuze bona anikele umsebenzi wamahlathi isitlankana somrholo kunye nemininingwana etloliweko yomsebenzi.
Amarejista wokuya komsebenzi emsebenzini kufuze abekwe/abulungwe, ngaphandle kobanyana kube nesivumelwano esihlukileko kilokhu.
Isitlankana Somrholo
Omunye nomunye umsebenzi eKorweni yezamaHlathi kufuze bona athole isitlankana somrholo. Amakhophi weentlankana zomrholo kufuze bona abekwe iminyaka emi-3, njengoba phela azakuba bufakazi bokuthi umqhatjhi uyizalise yoke imibandela yeemali efunwa mthetho.
Imininingwana Elandelako Le Kufuze Bona Ivele Esitlankaneni Somrholo:
Ibizo lomsebenzi wamahlathi nomsebenzi awenzako
Imali umsebenzi ayirholako, i-owuvathayimu kunye nemali yesibonelelo
Isikhathi umsebenzi asirholeleko
Inani lama-awa ajayelekileko asetjenzwe msebenzi wamahlathi ngesikhatheso
Inani lama-awa we-owuvathayimu asetjenzwe msebenzi wamahlathi ngesikhatheso
Inani lama-awa asetjenzwe msebenzi wamahlathi ngeholideyi namkha ngoSonto
Umrholo opheleleko womsebenzi wamahlathi ngesikhatheso
Imininingwana yenye imbadalo umsebenzi wamahlathi abhadelwe yona emsebenzinakhe
Imininingwana yeemali ezidoswe emrholwenakhe umsebenzi
Inani lemali mbala abhadelwe yona umsebenzi.
Tjheja :
Amarejista wokuya komsebenzi emsebenzini kufuze abekwe, ngaphandle kobanyana kuvunyelwanwe ngenye indlela ehlukileko.
Eminye Imibandela Evamileko
Ukugcinwa KweKoro Kwemibandela Yokubekwa Kwemikhawulo.
Omunye nomunye umqhatjhi obotjhwa mibandela yaleKoro yokuBekwa kwemiKhawulo kufuze bona abeke ikhophi yeKoro yokuBekwa kwemiKhawulo namkha abeke isirhunyezo esisemthethweni, esizakutholakala emsebenzini la umsebenzi azakukghona khona ukusithola nasifunekako.
Imibuzo ingathunyelwa ku:
Ifowuni : 309 4885/4489/4046
Ifeksi: 309 4709
Ama-Ofisi WamaPhrovinsi WomNyango WezabaSebenzi
AmaZiko WezabaSebenzi WomNyango WezabaSebenzi
Themba Ifowuni: 717 9500
